title: Yhdysvaltain historia

text: Vuodesta 1700 vuoteen 1760 kolmentoista siirtokunnan väestö kasvoi noin 250 000:sta yli puolentoista miljoonan – suunnaton määrä sen ajan mittapuulla ja suhteellisena kasvuvauhtina ainutlaatuinen maailmanhistoriassa. Kenties vieläkin hämmästyttävämpää oli kuitenkin muutamien tuhansien johtavien perheiden nopea erottuminen ja niiden varallisuuden ja vallan nopea kasvu. Amerikan paikallishallinto perustui harvainvaltaan, jonka edellytyksinä oli äänioikeuden rajaaminen vain melko suuren omaisuuden haltijoille sekä osanotto-oikeuden epääminen uudisasutukselta. Kokonaiset uudet suurehkot kaupungit jäivät ilman edustajia kokouksissa, tai ne saivat vain vähäisen edustuksen.


title: Yhdysvaltain historia

text: Siirtokuntalaiset alkoivat tarvita omia yhteiskunnallisia instituutioita. 1636 perustettiin ensimmäinen college Massachusettsiin papiston kouluttamiseksi. Vuonna 1638 John Harvard lahjoitti testamentilla uudelle oppilaitokselle kirjaston ja puolet maatilastaan. Siitä lähtien Yhdysvaltain ensimmäinen yliopisto on kantanut hänen nimeään. Myös alempiin koulutusasteisiin kiinnitettiin huomiota. Jo vuonna 1624 annettiin säädös koulutuksesta college-tason alapuolella, mutta se osoittautui tehottomaksi. Viisi vuotta myöhemmin, todettuaan että "muuan tuon vanhan harhaanjohtajan Saatanan tärkeimmistä keinoista on pitää ihmiset tietämättöminä kirjoituksista", Massachusettsin lainsäätäjäkunta vaati jokaista viidenkymmenen talouden kuntaa ”heti nimittämään lukemisen ja kirjoituksen opettajan ja huolehtimaan hänen palkkauksestaan”. Jokaisen sadan talouden kunnan oli lisäksi järjestettävä latinan opetus yliopistoon aikoville. Näitä säädöksiä myös jäljiteltiin muissa Uuden Englannin siirtokunnissa, paitsi Rhode Islandissa. Näin Amerikassa ensimmäisenä englanninkielisistä maista määrättiin oppivelvollisuus voimaan.


title: Yhdysvaltain historia

text:
Amerikkalaisten tehtävänä oli tuottaa emämaalle raaka-aineita kun englantilaiset pyrkivät Pohjois-Atlantin kaupalliseen hegemoniaan. Vastikkeeksi amerikkalaiset saivat brittiläisiä manufaktuurituotteita. Pennsylvania tunnettiin “leipäkorina”, ja muista siirtokunnista saatiin tupakkaa, riisiä ja indigoa. Merenkulku, kalastus sekä rauta- ja tekstiiliteollisuus olivat keskittyneet Uuteen-Englantiin. Merkantilististen oppien mukaisesti siirtokuntien ja emämaan välinen merenkulku ja kauppa oli monopolisoitu amerikkalaisten ja englantilaisten yksinoikeudeksi, ja ulkomainen kilpailu oli kielletty. Tämä asetti tiettyjä esteitä siirtokuntien talouselämän kehitykselle, vaikka se takasikin hyvät markkinat amerikkalaisille tuotteille. Amerikkalaiset kävivät myös salakauppaa espanjalaisten ja ranskalaisten kanssa Länsi-Intian saarilla. Siirtokuntien talouden perustana oli maatalous ja omavaraiset perheviljelmät, farmit. Maata oli runsaasti tarjolla.
Juuri kaupankäynti oli merkittävä vaurastuttava elinkeino 1700-luvun Uuden-Englannin siirtokunnissa. Uuden-Englannin hollantilaista ja englantilaista alkuperää olevien asukkaiden, jenkkien, joukossa oli erinomaisia merenkulkijoita. Tyypillisesti kauppaa käytiin kolmionmuotoisilla reiteillä, joiden yhdessä kärjessä oli Englanti. Mistään muusta ostajamaasta ei nimittäin ollut saatavilla ylellisiä teollisuustavaroita, joita amerikkalainen yläluokka halusi. Legitiimin kaupankäynnin lisäksi jenkkipurjehtijat eivät kaihtaneet ryhtyä moraalisesti arveluttavampiinkin hankkeisiin. Tuottoisin ja vähiten kunniallinen kolmioreiteistä oli ”orjakolmio”, jonka liikenteelle eteläisten siirtokuntien maataloustuotteiden massatuotanto merkitsi paljon. Lisäksi jenkit olivat valmiita suoranaiseen merirosvoukseenkin. Utrechtin rauha 1713 vei kapteeneilta laillisen oikeuden ryöstää Englannin vihollisia, mutta käytännössä se merkitsi vain kaikkien maiden kauppalaivojen joutumista saaliiksi. New York oli itse asiassa johtavien merirosvopäälliköiden avoin turvapaikka ja heidän miehistöjensä eniten suosima satama.


title: Yhdysvaltain historia

text: Pohjois-Amerikan eteläiset siirtokunnat tuottivat maailmanmarkkinoille suuria määriä rahakkaita kasveja kuten indigoa, tupakkaa ja puuvillaa. Tämä teki Amerikkaan muuton houkuttelevaksi omistavan luokan jäsenille, jotka halusivat kasvattaa omaisuuttaan perustamalla tuottoisan plantaasin. Pohjoiset siirtokunnat taas houkuttelivat itsenäisiä viljelijöitä runsaalla hedelmällisellä viljelysmaalla. Kaupungit olivat vielä suhteellisen pieniä ja viihtyisiä Lontoon saastaisuuteen verrattuna. Rantaviiva oli vapaa ja houkutteleva, torielämä vilkasta, kapakoita paljon, olutta ja rommia sai runsaasti ja halvalla. Työmiesten palkat kaupungeissa olivat nelin- tai viisinkertaiset Lontooseen verrattuna. Käsityöläiset ja pikkukauppiaat saattoivat saada tuotteistaan niin hyvän hinnan, että pystyivät keräämään pieniä omaisuuksia. Amerikkaan muutto oli houkutteleva hanke kaikkien yhteiskuntaluokkien jäsenille, ja matkan järjestämiseksi oltiin valmiita suuriinkin uhrauksiin.


title: Yhdysvaltain historia

text: Yhdysvaltojen valtion historia alkaa kapinoivista brittiläisistä siirtokunnista. Yhdysvaltojen lipun 13 raitaa edustavat näitä osavaltioita.


title: Yhdysvaltain historia

text: Englanti, joka oli velkaantunut seitsenvuotisessa sodassa, sääti siirtokunnille vuodesta 1764 useita epäsuosittuja veroja ja tullimaksuja. Siirtokuntalaiset vastustivat niitä, sillä heidän mielestään parlamentilla ei ollut oikeus asettaa veroja siirtokunnille, vaan ainoastaan siirtokuntien omilla edustajakokouksilla (”Ei verotusta ilman edustusta”). Vastalauseena teeverolle järjestettiin vuonna 1773 ns. Bostonin teekutsut, joissa emämaasta saapunut teelasti heitettiin Bostonin satamassa mereen. Vuonna 1774 siirtokuntia edustanut ensimmäinen mannermaakongressi totesi Philadelphiassa, että hallitusten valta ulottuu vain niin pitkälle kuin alamaiset sallivat, ja että hallitusten valta perustuu hallittavien suostumukseen. Seuraavana vuonna Britannian parlamentti katsoi Massachusettsin olevan kapinassa ja siirtokunnat päätettiin saartaa. Tästä seurasi Yhdysvaltain vapaussota. Toinen mannermaakongressi nimitti 15. kesäkuuta 1775 George Washingtonin armeijan ylipäälliköksi. Amerikkalaisilla oli pula varusteista ja Benjamin Franklin ajatteli jopa turvautua jousipyssyihin, mutta kaksi päivää myöhemmin vallattiin Bunker Hill.


title: Yhdysvaltain historia

text: Siirtokunnat julistautuivat itsenäisiksi 4. heinäkuuta 1776, kun mannermaakongressi hyväksyi itsenäisyysjulistuksen. Sen oli laatinut valiokunta, johon kuuluivat John Adams, Roger Sherman, Robert R. Livingston, Thomas Jefferson ja Benjamin Franklin. Sotaonni ei ollut aina suosiollinen amerikkalaisille, ja englantilaiset kieltäytyivät neuvottelemasta ellei itsenäisyysjulistusta peruutettu. Ranska liittyi itsenäisyystaisteluun siirtokuntien puolella solmimalla liittosopimuksen Benjamin Franklinin kanssa ja lähetti Lafayetten ja Rochambeaun joukkoineen Amerikkaan. Samalla Ranska sai vahingonkorvausta seitsenvuotisesta sodasta. Englantilaiset lyötiin Saratogan taistelussa vuonna 1777.


title: Yhdysvaltain historia

text: Britannia tunnusti Yhdysvaltain itsenäisyyden 3. syyskuuta 1783. Tämän jälkeen noin 70 000–80 000 Britannialle uskollista lähti maasta. Heistä noin 50 000 siirtyi brittien Kanadan provinsseihin. Liittovaltion luonut Yhdysvaltain perustuslaki säädettiin vuonna 1787 ja George Washington valittiin ensimmäiseksi presidentiksi 1789.


title: Yhdysvaltain historia

text: Alusta lähtien Yhdysvaltojen alue ulottui lännessä pitkälle alkuperäisten kolmentoista siirtokunnan ulkopuolelle. Vuonna 1787 annetulla säännöksellä näistä siirtokuntien ulkopuolisista alueista muodostettiin Luoteisterritorio, joka on myöhemmin jaettu uusiksi osavaltioiksi.


title: Yhdysvaltain historia

text: Yhdysvallat julisti vuonna 1812 sodan Britanniaa vastaan, sillä Britannia oli estänyt yhdysvaltalaisten merenkulkua. Britit saarsivat Yhdysvaltain rannikon ja polttivat Washingtonin kaupungin. Britannialla oli kuitenkin kädet täynnä Euroopassa, joten sota päättyi rauhansopimuksella tasapeliin 1814.


title: Yhdysvaltain historia

text: 1800-luku oli nopean kasvun aikaa Yhdysvalloille. Uutta maata valloitettiin ja loputon virta siirtolaisia saapui itärannikon satamiin. Vuodesta 1803 vuoteen 1848 Yhdysvaltain pinta-ala lähes kolminkertaistui, kun uudisasukkaat valtasivat länttä. Vuonna 1860 Yhdysvalloissa asui 31 500 000 ihmistä, heistä 14 500 000 kuului viimeisen 20 vuoden väestölisäykseen. Enin osa, ehkä noin 10 miljoonaa, oli orjavaltioiden ulkopuolista lisäystä. Suuri osa meni länteen uudisfarmareiksi, mutta myös kaupungit kasvoivat ennennäkemättömiin mittoihin. 1860-luvulle tultaessa New York oli jo ylittänyt miljoonan asukkaan rajan, muita suurkaupunkeja olivat Philadelphia, Baltimore, Boston ja etelän suurin kaupunki New Orleans. Chicago syvällä sisämaassa oli kasvanut 110 000 asukkaan keskukseksi. "Democratic Review" kirjoitti 1852, että sen jälkeen kun barbaarit tunkeutuivat Roomaan, ”ei maailmassa ole tapahtunut sen veroista muuttoliikettä, joka nyt saapuu Yhdysvaltain rannoille. [...] Yhä uudestaan ja uudestaan me otamme viikoittain vastaan yhteiskuntamme piiriin goottien armeijan suuruisen joukon.”


title: Yhdysvaltain historia

text: Historiansa suurimman maalisäyksen USA sai kun vuonna 1803 Thomas Jeffersonin hallitus osti Ranskan Napoleonilta Mississippijoen länsipuolelle ulottautuvan Louisianan alueen. Aluekauppa oli huomattavasti nykyistä Louisianan osavaltiota suurempi – hankitut alueet käsittävät nykyisin 23 % maan pinta-alasta. Vuonna 1845 Yhdysvaltoihin liittyi Meksikosta 1836 itsenäistynyt Texas. Meksikon kanssa käydyn sodan tuloksena Yhdysvaltoihin liitettiin 1848 suunnilleen nykyisten Kalifornian, Nevadan, Utahin, Arizonan ja New Mexicon osavaltioiden alueet Guadeloupe Hidalgon rauhassa 2. helmikuuta 1848. Arizonan ja New Mexicon alue laajeni etelään Gilajoen eteläpuolelle Meksikon kanssa 1853 tehdyllä kymmenen miljoonan silloisen Yhdysvaltain dollarin Gadsdenin kaupalla. Venäjän keisari Aleksanteri II myi 9. huhtikuuta 1867 Alaskan Yhdysvalloille.


title: Yhdysvaltain historia

text: Ne tuolloin vielä harvaan asutut alueet, jotka liitettiin Yhdysvaltoihin Louisianan aluekaupalla ja myöhemmin Guadeloupe Hidalgon rauhansopimuksella, eivät aluksi kuuluneet mihinkään osavaltioon, vaan olivat liittovaltion hallinnassa. Vasta vuosikymmeniä myöhemmin, kun niiden asukasluku oli huomattavasti kasvanut, alueelle perustettiin nykyiset osavaltiot. Vasta vuodesta 1912 lähtien Yhdysvaltojen koko manneralue oli jaettu osavaltioiksi, muista erillään sijaitsevaa Alaskaa lukuun ottamatta, joka muodostettiin osavaltioksi vuonna 1959.


title: Yhdysvaltain historia

text: 1800-luvun loppua kohti Yhdysvaltain laajojen maa-alueiden poikki rakennettiin kasvavia määriä rautatielinjoja. 1860 mennessä niihin oli sijoitettu 1,5 miljardia dollaria, suunnaton summa sen ajan mittapuulla, joka vastasi 25 % kaikista maan investoinneista. Jo 1840 USA oli 45 00 rautatiekilometrillään maailman johtava maa alalla, seuraavalla vuosikymmenellä tuo luku kasvoi 8 000 kilometrillä. Aluksi rautatiet palvelivat pääasiassa idän satamakaupunkeja ja ympäröivää talouselämää, mutta todella henkeäsalpaavaksi kasvu kävi, kun alettiin rakentaa pitkiä mannerta halkovia ratalinjoja. 1850-luvulla rakennettiinkin hämmästyttävät 31 000 kilometriä rautatietä. Ensimmäinen Tyynenmeren rannikolle saakka johtanut rautatie valmistui vuonna 1869. Linjojen rakentamisesta puuttui kuitenkin suunnitelmallisuus, sillä sitä tekivät hallitsemattomasti mellastavat yksityiset ratayhtiöt, jotka kilpailivat keskenään usein rinnakkaisilla reiteillä. Yhtenäistä rataverkkoa ei syntynyt, ja radat olivat usein yhtä huonossa kunnossa kuin ratayhtiöiden talous. Rautatie oli panssarilaivan ja konekiväärin ohella yksi niistä tekijöistä, jotka tekivät Yhdysvaltain sisällissodasta ensimmäisen ”nykyaikaisen” sodan.


title: Yhdysvaltain historia

text: 1500-luvulta alkaen noin puoli miljoonaa mustaa afrikkalaista kuljetettiin Pohjois-Amerikkaan työskentelemään orjina. Kysymys orjuuden lakkauttamisesta oli 1800-luvulla vuosikymmenien ajan Yhdysvaltojen suurimpia sisäisiä kiistakysymyksiä. Pohjoisissa osavaltioissa orjuus kiellettiin pian maan itsenäistymisen jälkeen, mutta etelävaltioissa orjuus jatkui 1860-luvulle saakka. Sen jatkamista vaadittiin, koska pelättiin puuvillateollisuuden muussa tapauksessa lamaantuvan. Niillä läntisillä raja-alueilla, jotka tuolloin eivät vielä kuuluneet mihinkään osavaltioon, orjuus oli vuonna 1820 säädetyn lain (Missourin kompromissin) mukaan sallittua vain leveyspiirin 36° 30' eteläpuolella. Samaa leveyspiiriä pitkin tulivat myöhemmin kulkemaan alueelle perustettujen uusien osavaltioiden rajat.


title: Yhdysvaltain historia

text: Vuosina 1837–1839 kymmeniätuhansia intiaaneja pakkosiirrettiin (kuten esim. creekit ja cherokeet) Mississippijoen länsipuolelle, varsinkin nykyiseen Oklahomaan, jonka nimi oli tuolloin Intiaanialue. Intiaanien kanssa solmitut sopimukset jouduttiin lähes kaikki rikkomaan, sillä kuten eräs kongressin edustaja kirjoitti: ”Ei ole voimaa pysäyttää meidän valloittavan kansamme etenemistä.” Tämä johti väistämättä kahakoihin intiaanien kanssa, jotka puolustivat metsästysmaitaan. Vuonna 1848 Kaliforniasta löydettiin kultaa, ja alueelle alkoi suuri kultaryntäys. Alueen intiaanien kohtalo oli tuhoisa, ja useita kansoja tuhottiin lähes sukupuuttoon.


title: Yhdysvaltain historia

text: Vuonna 1812 alkoi uusi sota entistä emämaata Britanniaa vastaan. Britannia oli ylivoimainen vihollinen, joka kykeni toimimaan rajoittamatta Yhdysvaltain maa- ja merialueilla muun muassa vallaten Washington D.C.:n ja polttaen valkoisen talon. Briteillä oli kuitenkin kädet täynnä Euroopassa Napoleonin sotien takia, joten sota päättyi rauhansopimuksella tasapeliin.


title: Yhdysvaltain historia

text: Orjuuden ohella huomattavaksi kiistakysymykseksi muodostuivat osavaltioiden oikeudet ja liittovaltion rooli. Kiistat kärjistyivät siinä määrin, että ne johtivat vuosina 1861–1865 käytyyn Yhdysvaltain sisällissotaan. Teollistunut pohjoinen voitti maatalousvaltaisen etelän ja esti eteläisten osavaltioiden itsenäistymisyrityksen. Pohjoisvaltioiden voiton jälkeen orjuus lakkautettiin kaikkialla Yhdysvalloissa ja lähes neljä miljoonaa orjaa vapautettiin. Sisällissota oli merkittävä ja traumaattinen tapahtuma maan historiassa.


title: Yhdysvaltain historia

text: Yhdysvaltain teollistuminen lähti toden teolla käyntiin sisällissodan jälkeen. Siirtolaisia virtasi Yhdysvaltoihin muun muassa kasvavan teollisuuden työvoimaksi. Vuonna 1829 oli määritelty ”pysyvä intiaaniraja”, jonka rikkomisesta rangaistaisiin valkoisia. Sen mukaan koko Mississippin länsipuoli olisi intiaanien. Ennen kuin laki ehdittiin saattaa voimaan, olivat uudisasukkaat jo Iowassa saakka. Koska ”pysyvän intiaanirajan” rikkominen oli päivittäistä, hallitus keksi ”ilmiselvän kohtalon”. Sen mukaan eurooppalaiset oli ”kohtalo” ennalta määrännyt kaitsemaan Amerikkaa. Valkoiset olivat sen mukaan ”hallitseva rotu”, joka oli vastuussa koko maasta. Tämä johti siihen, että 27. maaliskuuta 1866 presidentti Johnson kieltäytyi kirjoittamasta kansalaisoikeuslakia sen epäselvyyden takia, mutta 1. huhtikuuta kongressi kumosi presidentin ja hyväksyi lain, joka takasi kaikille Yhdysvalloissa syntyneille yhtäläiset oikeudet paitsi intiaaneille.


title: Yhdysvaltain historia

text: Yhdysvaltojen asukasluku kasvoi 1800-luvun ajan voimakkaasti siirtolaisuuden seurauksena, ja maa oli koko tuona aikana maailman tärkein siirtolaisten vastaanottaja. Vuonna 1800 asukasluku oli vain viisi miljoonaa, mutta 1920 jo 106 miljoonaa. 1820-luvulta 1880-luvulle tulijat olivat etupäässä länsierooppalaisia kuten englantilaisia, irlantilaisia, saksalaisia ja skandinaaveja. Vuosisadan lopulla maahan alkoi tulla paljon italialaisia ja itäeurooppalaisia siirtolaisia. Suomesta Yhdysvaltoihin muutti 350 000 siirtolaista. Siirtolaisia vetivät Yhdysvaltoihin etenkin maatalousmaan hyvä saatavuus, työmahdollisuudet sekä poliittinen ja uskonnollinen vapaus. Kaliforniaan tuli hiukan siirtolaisia myös Japanista ja Kiinasta.


title: Yhdysvaltain historia

text: Maahanmuuttajat toivat teollisuudelle työvoimaa ja loivat monimuotoisia yhteisöjä Amerikan kehittymättömille alueille. Maahanmuuttajat saivat vallata tietyn kokoisen maa-alueen haluamastaan "vapaasta paikasta" ilmaiseksi. Läntisessä Yhdysvalloissa syntyi ristiriitoja valkoisten uudisasukkaiden ja intiaanien sekä pientilallisten ja suurkarjankasvattajien välillä. Rajaseudun vähäisen lainvalvonnan takia erimielisyydet ja ryöstöt yleistyivät, ja syntyi käsite ”villi länsi”. Vuosien 1860–1880 välisestä ajasta muodostui ajanjakso, josta monet lännenelokuvat sittemmin kertoivat: turkiskauppiaista, vuoristojen miehistä, ratsuväestä, höyrylaivoista, kullankaivajista, intiaaneista, uudisasukkaista, lainsuojattomista, saluunoista, revolverisankareista, karjapaimenista ja postivaunuista.


title: Yhdysvaltain historia

text: Eurooppalaisten tulo verotti vielä 1600- ja 1700-luvulla intiaaneja lähinnä eurooppalaisten tuomien tautien kuten isorokon johdosta, ja kahakoissa kuolleiden määrä oli melko pieni. Vuonna 1830 säädettiin laki, jonka pohjalta Mississippijoen länsipuolelle alettiin pian pakkosiirtää maan itäosan intiaaniheimoja kuten cherokeita ja seminoleja. Intiaaneja siirrettiin etenkin Oklahomaan, “Intiaaniterritorioon”. Kalifornian kultalöydöt 1840-luvulla aiheuttivat sen, että yhdysvaltalaiset alkoivat muuttaa suurin joukoin länteen, jolloin intiaaneja alettiin sielläkin siirrellä paikasta toiseen. Tästä seurasi useiden intiaaniheimojen ja yhdysvaltalaisten välisiä kahakoita ja sotia. Näistä tunnetuimpia on Little Bighornin taistelu, jossa intiaanit surmasivat kenraali Custerin joukot viimeiseen mieheen. Intiaanit joutuivat kuitenkin lopulta tappiolle ja heidät ajettiin asumaan reservaatteihin. Viimeisenä antautui apassipäällikkö Geronimo vuonna 1886. Intiaaneille myönnettiin Yhdysvaltain kansalaisoikeus lopulta vuonna 1924.


title: Yhdysvaltain historia

text: 1800-luvun puolivälissä Euroopan suurvallat olivat laajentaneet kauppaoikeuksiaan Kiinassa. Siitä hyötyäkseen Yhdysvallat alkoi kannattaa niin sanottua avoimien ovien politiikkaa, jonka mukaan jonkin ulkopuolisen valtion Kiinassa saamat etuudet siirtyisivät kaikkien ulkopuolisten valtioiden etuuksiksi. 1900-luvun alkuvuosikymmeninä Yhdysvaltain Kiinan-kaupan määrä kasvoikin voimakkaasti. Yhdysvaltain ja Japanin välinen kauppa alkoi kukoistaa 1870-luvulla. Valtameren yli käytävää kaupankäyntiä varten sekä guanoa saadakseen Yhdysvallat perusti itselleen tukikohtia Tyynenmeren saarille.


title: Yhdysvaltain historia

text: Havaijisaarille muuttivat ensimmäiset yhdysvaltalaiset 1800-luvun puolivälissä. Yhdysvaltalaisten vaikutusvalta saarilla kasvoi, ja vuonna 1891 he kukistivat kuningaskunnan hallitsijan. Saariryhmästä tehtiin virallisesti Yhdysvaltain osa 1898 ja osavaltio 1959. Samoan itäosan Yhdysvallat sai haltuunsa vuonna 1889.


title: Yhdysvaltain historia

text: Yhdysvallat löi heikkenevän Espanjan imperiumin helposti Espanjan–Yhdysvaltain sodassa 1898, ja Pariisin rauhansopimuksessa Puerto Rico, Guam ja Filippiinit siirtyivät Yhdysvalloille. Samalla Espanja luopui vallastaan Kuubassa, ja Yhdysvallat sai oikeuden pitää itsenäistyneellä saarella edelleen joukkojaan. Filippiinit sai rajoitetun itsehallinnon 1916 ja itsenäisyyden 1946.


title: Yhdysvaltain historia

text: Yhdysvallat oli harjoittanut lähtökohtaisesti koko 1800-luvun ajan Monroen oppia, jonka mukaan Yhdysvallat rajoitti ulkopoliittisen toimintansa läntiselle pallonpuoliskolle ja kielsi Euroopan valtioita harjoittamasta siirtomaapolitiikkaa Amerikoissa. Kun laajeneminen länteen oli saatettu loppuun, katseet suunnattiin Latinalaiseen Amerikkaan, jossa Yhdysvallat alkoi soveltaa taloudellista vaikutusvaltaansa. Presidentti Theodore Roosevelt otti maansa haltuun Panaman kanavan rakennushankkeen 1904. Roosevelt murensi presidenttikaudellaan myös suuriksi kasvaneiden yritysten kuten Standard Oilin valtaa.


title: Yhdysvaltain historia

text: Yhdysvallat pysyi ensimmäisessä maailmansodassa aluksi puolueettomana. RMS Lusitanian upottaminen 7. toukokuuta 1915 aiheutti yli sadan yhdysvaltalaisen kuoleman. Yhdysvallat lähetti tämän johdosta nootteja Saksalle ja antoi 24. kesäkuuta 1915 ensimmäisen sotalainan ympärysvalloille. Se liittyi ympärysvaltoihin huhtikuussa 1917, kolme vuotta sodan alkamisen jälkeen. Osasyynä oli Saksan aloittama sukellusvenesota. Yhdysvallat oli myös kuullut Saksan neuvottelevan Meksikon kanssa hyökkäyksestä Yhdysvaltoihin. Historiallisista ja etenkin taloudellisista syistä Yhdysvaltain sympatiat olivat brittien ja ranskalaisten puolella, mutta esimerkiksi monet irlantilaiset vastustivat liittymistä sotaan. Yhdysvaltain panos auttoi ympärysvallat voittoon. Taloudellisesti maa oli ollut maailmansotaan asti velkaa muille, mutta sodan ansiosta tilanne kääntyi toisinpäin. Yhtenä sodan ”suurista voittajavaltioista” (Yhdysvallat, Ranska, Iso-Britannia ja Italia) Yhdysvallat pääsi neuvottelemaan Versailles’n rauhasta.


title: Yhdysvaltain historia

text: Heti sodan jälkeen Yhdysvalloissa astui voimaan alkoholin kieltolaki. Sotaa seurasi myös aluksi korkea inflaatio ja voimakas lakkoaalto, johon osallistui neljä miljoonaa työntekijää, etenkin hiilikaivos- ja terästyöläisiä. Anarkistit tekivät näyttäviä pommi-iskuja, ja maassa perustetut pienet kommunistiset puolueet herättivät huolta vallankumouksen vaarasta, minkä seurauksena tuhansia kommunistiksi epäiltyjä pidätettiin ja satoja karkotettiin.


title: Yhdysvaltain historia

text: Yhdysvaltain musta väestö jätti maailmansodan aikana Etelän ja muutti Pohjoisen teollisuuskaupunkeihin, missä työvoiman kysyntä oli korkeaa. Mustia ja juutalaisia sekä mätää kaupunkikulttuuria vastustava Ku Klux Klan vahvistui hiljaiselon jälkeen ja kasvoi huippuvuoteensa 1925 mennessä valtakunnalliseksi ja viiden miljoonan jäsenen suuruiseksi. Satoja amerikkalaisia kuoli rotumellakoissa, kun mustat ryhtyivät vastaamaan kohtaamansa väkivaltaan väkivallalla.


title: Yhdysvaltain historia

text: Vuoden 1920 väestönlaskennassa Yhdysvaltain kaupunkiväestön määrä oli ensi kertaa ohittanut maaseutuväestön määrän. Suurkaupunkeja kuten New Yorkia ja Chicagoa kasvattivat siirtolaisuus ja muuttoliike maaseudulta. Myös länsirannikon Los Angeles ja San Francisco kasvoivat suurkaupungeiksi. Siirtolaisten tulo tyrehtyi 1920-luvun alkuvuosina uuden lain johdosta, joka rajoitti siirtolaisten vuotuisen määrän kahteen prosenttiin vuoden 1890 määrästä.


title: Yhdysvaltain historia

text: 1920-luku oli Yhdysvalloissa vaurauden ja laajentumisen vuosikymmen. Investointeja syntyi helposti, tekninen kehitys oli nopeaa, työn tuottavuus kasvoi kymmeniä prosentteja, ja kansantulo kaksinkertaistui 1914–1929 välillä. Erityisen nopeasti kasvoivat rakennus- ja autoteollisuus. Toisaalta viljelijöiden asema heikkeni kun maataloustuotteista syntyi ylitarjontaa. Autoistumisen seurauksena tieverkosto uusittiin, ja autosta tuli melkein jokaisen kansalaisen liikkumaväline. Lentäjä Charles Lindbergh nousi kansallissankariksi Atlantin-ylilentonsa 1927 ansiosta.


title: Yhdysvaltain historia

text: Vasta keksityt radio ja elokuva nousivat 1920-luvulla koko kansan suosioon. Yhdysvaltalainen kirjallisuus nousi ennennäkemättömään kukoistukseen. Jazz-musiikki nousi koko maailman suosioon, ja myös klassisessa musiikissa Yhdysvallat nousi näkyvään asemaan. High school -järjestelmä rakennettiin, ja colleget ja yliopistot kehittyivät ja alkoivat ottaa aiempaa enemmän opiskelijoita. Moraalinen ilmapiiri vapautui.


title: Yhdysvaltain historia

text: 1930-luku oli Yhdysvalloissa synkkää aikaa. Edellisen vuosikymmenen lopulla maataloudessa alkanut lama levisi teollisuuteen, minkä seurauksena New Yorkin pörssi romahti "mustana torstaina" 24. lokakuuta 1929. Lama johti tuotannon ja bruttokansantulon romahdukseen: teollisuustuotanto väheni 47 % ja bruttokansantuote 33 %. Työttömyys nousi pahimmillaan yli 20 %:n.


title: Yhdysvaltain historia

text: Kuivuus ja hiekkamyrskyt muuttivat 1934 ja 1936 Pohjois-Amerikan eteläiset ja keskiset tasangot "pölymaljaksi". Lisäksi tulvissa hukkui vuosina 1936–1937 noin 9 000 ihmistä. Monet joutuivat jättämään kotinsa ja muuttamaan huonompiin oloihin siirtotyöläiseksi. Peltojen pölyäminen tuulen mukana pois asettui viranomaisten neuvottua maanviljelijöille sitä estäviä tekniikoita ja kuivuuden lopulta poistuttua vuosien 1938–1941 tienoilla.


title: Yhdysvaltain historia

text: Vuonna 1932 presidentiksi valittiin Franklin D. Roosevelt. Hän aloitti New Deal -suunnitelmansa, joka lisäsi hallituksen puuttumista talousasioihin suuren laman lieventämiseksi. Rooseveltin läpi ajama uusi pankkilaki antoi presidentille laajat valtuudet puuttua rahoitustoimintaan ja myöhempi laki myös osakekauppoihin. New Dealin tarkoituksena oli saada talous jälleen pyörimään laittamalla liittovaltion rahaa rattaisiin. Roosevelt valittiin presidentiksi vielä kolme kertaa, mutta lama loppui vasta toisen maailmansodan alkamisen myötä.


title: Yhdysvaltain historia

text: Toisen maailmansodan alettua Euroopassa 1939 Rooseveltin hallinto allekirjoitti Lend-Lease-ohjelman, jossa yhdysvaltalaisia puolustustarvikkeita toimitettiin Yhdistyneelle kuningaskunnalle, Ranskalle, Neuvostoliitolle ja Kiinalle sodassa akselivaltoja vastaan.


title: Yhdysvaltain historia

text: Yhdysvallat liittyi sotaan kun 7. joulukuuta 1941 Japanin keisarikunta teki 2 403 yhdysvaltalaisen hengen vaatineen yllätyshyökkäyksen Yhdysvaltain laivastotukikohtaan Pearl Harborissa Havaijilla. Pian Saksa julisti sodan Yhdysvalloille. Yhdysvallat astui sotaan liittoutuneiden puolella.


title: Yhdysvaltain historia

text: Ensimmäisen puolen vuoden yhdysvaltalaiset joutuivat perääntymään Tyynellämerellä. Kesäkuussa 1942 yhdysvaltalaiset saavuttivat voiton Midwayn taistelussa ja sotilaallinen voimatasapaino Tyynellämerellä kääntyi Yhdysvaltain hyväksi. Yhdysvaltalaiset joukot myös osallistuivat brittien kanssa Pohjois-Afrikan sotaretkeen, jonka päätteeksi saksalaiset ajettiin pois Pohjois-Afrikasta. Vuonna 1943 yhdysvaltalaiset osallistuivat maihinnousuihin Sisiliassa ja Italian niemimaalla, mikä aiheutti Italian fasistidiktaattorin Benito Mussolinin kukistumisen.


title: Yhdysvaltain historia

text: 6. kesäkuuta 1944 operaatio Overlord alkoi länsiliittoutuneiden maihinnousulla Normandian rannikolle Ranskassa. Länsiliittoutuneet vapauttivat Ranskan, Belgian, Luxemburgin ja Alankomaat Saksan miehityshallinnosta. Kun Saksan puolustus alkoi romahtaa, Yhdysvallat ja Yhdistynyt kuningaskunta käynnistivät Saksan asutuskeskusten ilmapommitukset, joissa lähes kaikki saksalaiset suurkaupungit tuhottiin maan tasalle.


title: Yhdysvaltain historia

text: Presidentti Roosevelt, Winston Churchill ja Josif Stalin sopivat Jaltan konferenssissa Saksan sotilasmahdin lopettamisesta ja kansallisosialistisen hallinnon muuttamisesta demokraattiseksi valtiomuodoksi. Liittoutuneet päättivät jakaa Saksan ja Itävallan neljäksi miehitysvyöhykkeeksi Yhdysvaltain, Yhdistyneen kuningaskunnan, Ranskan ja Neuvostoliiton kesken. Roosevelt kuoli kesken virkakautensa 1945 ja uudeksi presidentiksi tuli varapresidentti Harry S. Truman. Toukokuussa 1945 Saksa allekirjoitti ehdottoman antautumissopimuksen ja Euroopan-sota päättyi.


title: Yhdysvaltain historia

text: Saksan kukistumisen jälkeen Yhdysvaltain sotaponnistelut kääntyivät Tyynenmeren sodan päättämiseksi. Yhdysvaltain laivasto tuhosi täysin Japanin keisarillisen laivaston ja ilmavoimat. Yhdysvaltalaiset pommittajat alkoivat hävittää Japanin kaupunkeja muun muassa Tokion, Osakan ja Koben suurissa palopommituksissa. Iwo Jiman ja Okinawan saarten valtaamisen jälkeen Yhdysvallat laati suunnitelman Japanin maihinnoususta, joka nimettiin operaatio Downfalliksi. Operaatio Downfall kuitenkin peruuttiin, koska yhdysvaltalaiset ja eurooppalaiset tiedemiehet kehittivät Manhattan-projektissa maailman ensimmäisen atomipommin. Hiroshiman ja Nagasakin pommitukset ja Neuvostoliiton hyökkäys Japanin joukkoja vastaan Mantšuriassa painostivat Japanin hallituksen hyväksymään Potsdamin julistuksen ehdot. Elokuussa 1945 Japanin hallituksen valtuutetut allekirjoittivat ehdottoman antautumissopimuksen Yhdysvaltain laivaston taistelulaivan USS "Missourin" kannella. Japanin antautuminen päätti toisen maailmansodan.


title: Yhdysvaltain historia

text: Toinen maailmansota oli kallein konflikti Yhdysvaltain historiassa ja puoli miljoonaa yhdysvaltalaista uhrasi henkensä siinä. Maailmansodan päättyessä taloutensa sodankäyntiin mobilisoinut Yhdysvallat vastasi yli puolesta maailman teollisuustuotannosta.


title: Yhdysvaltain historia

text: Uuden maailmansodan estämiseksi sodan voittajavaltiot perustivat 24. lokakuuta 1945 maailmanlaajuiseksi rauhanjärjestöksi Yhdistyneet kansakunnat. Järjestö perustettiin Yhdysvalloissa: sen peruskirja allekirjoitettiin San Franciscossa ja sen päämaja sijaitsee New Yorkissa. Yhdysvalloista tuli yksi Yhdistyneiden kansakuntien turvallisuusneuvoston viidestä pysyvästä jäsenmaasta ja täten vaikutusvaltainen tekijä maailmanpolitiikassa.


title: Yhdysvaltain historia

text: Toinen maailmansota mullisti ratkaisevasti Yhdysvaltain maailmanpoliittisen aseman. Euroopan infrastruktuurin lähes totaalinen hävitys, suunnaton taloudellinen velkaantuminen, entisten Afrikan ja Aasian siirtomaiden itsenäistyminen sekä miljoonat sodassa kuolleet eurooppalaiset aiheuttivat Euroopan kansakuntien, erityisesti Yhdistyneen kuningaskunnan, Ranskan ja Saksan, vaikutuksen loppumisen maailmanpolitiikassa. Yhdysvallat oli sen sijaan selvinnyt sodasta ilman vakavia tuhoja lähes täysin. Pitkään kestänyt sotatila johti teollisuuskasvuun ja teknologisiin läpimurtoihin, mikä teki Yhdysvalloista poliittisesti ja taloudellisesti vakaimman valtion sodanjälkeisessä maailmassa. Euroopassa Yhdysvallat valvoi kapitalistisen Länsi-Saksan perustamista Yhdysvaltain, Yhdistyneen kuningaskunnan ja Ranskan miehitysvyöhykkeille ja kustansi Länsi-Euroopan maiden jälleenrakentamisen Marshall-avulla. Yhdysvallat sai Lähi-idässä liittolaisen vuonna 1947 perustetusta Israelin valtiosta. Yhdysvallat perusti miehityshallinnon Japaniin, josta tuli parlamentaarinen demokratia ja vuoden 1952 San Franciscon sopimuksen jälkeen Yhdysvaltain tärkeä liittolainen Kaakkois-Aasiassa.


title: Yhdysvaltain historia

text: Yhdysvallat edusti maailmassa kapitalismia ja markkinataloutta, jota vastassa oli Neuvostoliiton sosialismi ja suunnitelmatalous. Neuvostoliitto toipui toisen maailmansodan tuhoista, teki Itä-Saksasta ja miehitetyistä Itä-Euroopan maista kommunistidiktatuureja ja alkoi kilpailla Yhdysvaltain kanssa maailmanherruudesta. Kapitalistisen Yhdysvaltain ja kommunistisen Neuvostoliiton maailmanpoliittiset vaikutukset ja vihamielisyydet johtivat kylmäksi sodaksi kutsutulle aikakaudelle, joka dominoi maailmanpolitiikkaa 1980- ja 1990-lukujen taitteeseen saakka. Yhdysvaltain ja Neuvostoliiton suhteet eivät olleet jatkuvasti vihamieliset vaan maiden suhteet kiristyivät ja lievittyivät kausittain, mutta kapitalismin ja kommunismin kilpailu oli aina läsnä kylmän sodan politiikassa, taloudessa ja kulttuurissa. Vuonna 1949 Yhdysvallat perusti Naton sotilasliitoksi Kanadan ja eurooppalaisten liittolaistensa kanssa. Neuvostoliitto puolestaan perusti Varsovan liiton ja räjäytti ensimmäisen ydinpomminsa. Molemmilla supervalloilla oli hallussaan ydinase, jolla voitiin tuhota ihmiskunta sukupuuttoon ydinsodassa. Yhdysvallat otti käyttöön kaksi antikommunistista linjausta Neuvostoliiton vallan rajoittamiseksi: Trumanin opin ja George F. Kennanin patoamispolitiikan.


title: Yhdysvaltain historia

text: Kylmän sodan ensimmäinen aseellinen konflikti oli vuosien 1950–1953 Korean sota, joka alkoi Neuvostoliiton tukeman Pohjois-Korean hyökkäyksestä Etelä-Korean puolelle. Yhdysvallat tuki Etelä-Korean hallitusta ja johti Yhdistyneiden kansakuntien kansainvälisiä joukkoja, mutta Kiinan astuminen sotaan Pohjois-Korean puolelle ja Yhdysvaltain joukkojen komentajan kenraali Douglas MacArthurin ehdotus tehdä ydinasehyökkäys Kiinaa vastaan uhkasivat laajentaa sodan Korean ulkopuolelle. Vuonna 1953 Yhdysvaltain presidentiksi valittiin toisen maailmansodan länsiliittoutuneiden entinen ylikomentaja Dwight D. Eisenhower, jonka virkakauden ensimmäisiä ulkopoliittisia tapahtumia oli Korean sodan päättyminen aselepoon Etelä-Korean ja Pohjois-Korean valtioiden välillä.


title: Yhdysvaltain historia

text: Eisenhowerin ulkoministeri John Foster Dulles edusti Yhdysvaltain antikommunistista ulkopolitiikkaa etenkin Kaakkois-Aasiassa ja Lähi-idässä. Latinalaisen Amerikan maissa Yhdysvallat pyrki turvaamaan selustaansa ja pitämään tiukasti kiinni omista eduistaan, kuten Kuubassa ja Guatemalassa, missä se teki sotilaallisen intervention hallituksen kaatamisen tukemiseksi.


title: Yhdysvaltain historia

text: Yhdysvallat koki vahvan talouskasvun sotaa seuranneiden 15 vuoden aikana. Autojen määrä nelinkertaistui vuosien 1946–1955 aikana, ja helpot asuntolainat kiihdyttivät rakentamista. Suuryritykset kasvoivat entistäkin suuremmiksi, suurmaatalous ajoi pienviljelijöitä alalta, ja franchise-järjestelmä kehittyi. Tuotantotyö vaihtui palvelutyöksi, ja vuoteen 1956 mennessä valkokaulustyöt olivat nousseet enemmistöksi. Väkeä muutti paljon länteen ja maan lounaisosaan sekä suurten kaupunkien esikaupunkialueille massatuotettuihin omakotitaloihin. Vuoden 1956 suuressa maantieasetuksessa määrättiin yhteensä 64 000 kilometrin mittaisten maanteiden rakentamisesta.


title: Yhdysvaltain historia

text: Televisio tuli 1950-luvulla useimpiin yhdysvaltalaiskoteihin. Se aiheutti kulttuurin yhdenmukaistumista, mutta taustalla kyti kapinallisia kulttuurisia ilmiöitä. Kirjallisuudessa nousivat beat-kirjailijat kuten Jack Kerouac, musiikissa rock and roll -laulajat kuten Elvis Presley, ja kuvataiteessa esimerkiksi Jackson Pollock.


title: Yhdysvaltain historia

text: Presidentiksi vuonna 1960 valittu John F. Kennedy vältti maailman luisumisen ydinsotaan vuoden 1962 Kuuban ohjuskriisissä saatuaan neuvottelemalla Neuvostoliiton vetämään ohjuksensa Kuubasta. Presidentti Lyndon B. Johnson sääti kansallisen sairausvakuutuslain, kumosi lopullisesti valkoisten ja mustien yhdysvaltalaisten rotuerottelun ja sai Tonkininlahden päätöslauselmassa valtuudet torjua kommunistinen aggressio Kaakkois-Aasian maissa sotilaallisin keinoin.


title: Yhdysvaltain historia

text: Presidentti Richard Nixonin kauden 1969–1974 hallitseva ulkopoliittinen ja yhteiskunnallinen ilmiö oli vuosien 1964–1975 Vietnamin sota. Sodan pitkittynyt kesto, My Lain verilöylyn kaltaiset yhdysvaltalaisten joukkojen suorittamat sotarikokset ja voimakas kansalaisoikeusliike tuhosivat sodan suosion Yhdysvalloissa. Vietnamin sodassa Yhdysvallat menetti noin 58 000 sotilasta kaatuneina ennen kuin sen joukot poistuivat Etelä-Vietnamista.


title: Yhdysvaltain historia

text: Yhdysvaltain Apollo-avaruusohjelma ja Neuvostoliiton kanssa käyty avaruuskilpa huipentuivat vuonna 1969 Apollo 11 -lentoon, joka oli ensimmäinen miehitetty avaruuslento Kuuhun ja toi ihmiskunnan ensimmäistä kertaa vieraan taivaankappaleen pinnalle.


title: Yhdysvaltain historia

text: Vuosikymmenen aikana salamurhan uhreiksi joutuivat presidentti Kennedy, presidenttiehdokas Robert Kennedy sekä Martin Luther King.


title: Yhdysvaltain historia

text: Yhdysvalloissa oli 1960-luvulla voimakasta yhteiskunnallista kuohuntaa. Suuria sisäpoliittisia muutoksia oli Yhdysvaltain afroamerikkalaisten kansalaisoikeuksien tunnustaminen. Kansalaisoikeusliikkeen keulakuvaksi nousi baptistipastori Martin Luther King, Jr., joka palkittiin Nobelin rauhanpalkinnolla. Mustalle väestölle myönnettiin täydet kansalaisoikeudet ja etelävaltioiden rasistiset Jim Crow -lait kumottiin, mutta King salamurhattiin vuonna 1968. Maassa syntyi useita vastakulttuureja kuten hippiliike. Vietnamin sotaa vastustamaan syntyi sodanvastainen rintama ja opiskelijaprotesteja, joita tukahdutettiin väkivalloin. Myös intiaanit ja naiset nousivat vaatimaan oikeuksiaan. Ympäristöliike syntyi vuosikymmenen puolivälissä, kun maassa havahduttiin torjunta-aineiden ja saasteiden haittoihin.


title: Yhdysvaltain historia

text: Richard Nixon aloitti presidenttikaudellaan liennytyksen, ja Yhdysvallat ja Neuvostoliito aloittivat strategisten aseiden rajoittamista koskevat keskustelut. Nixon joutui eroamaan toisen kautensa alussa Watergate-salakuunteluskandaalin johdosta. Presidentti Gerald Ford (1974–1977) armahti edeltäjänsä Nixonin ja jatkoi tämän aloittamaa vuoropuhelua Neuvostoliiton ja Kiinan kanssa.


title: Yhdysvaltain historia

text: 1970-luvulla Yhdysvallat sukelsi stagflaation kouriin, mikä huipentui Jimmy Carterin kauden 1977–1981 inflaatioon ja massatyöttömyyteen. Carter ei halunnut käyttää presidentin valtaoikeuksia yhtä laajasti kuin edeltäjänsä, joten kommunistit nousivat valtaan muun muassa Nicaraguassa ja Mosambikissa. Yhdysvaltain todellinen mahti sinänsä säilyi 1970-luvun lopullakin, mutta se ei halunnut käyttää sitä täysimääräisesti, vaan kärsi arvovaltatappioita ja yhdysvaltalaiset menettivät luottamuksensa maansa hallitukseen. Carter sopi Panaman kanavan luovuttamisesta Panaman valtiolle vuosituhannen vaihteessa ja neuvotteli Camp Davidin rauhasta Israelin ja Egyptin välillä. Carterin virkakauden lopulla Yhdysvallat koki ulkopoliittisen kriisin, kun iranilaiset opiskelijat ottivat haltuun Yhdysvaltain suurlähetystön Teheranissa ja Yhdysvaltain erikoisjoukkojen sotilasoperaatio yhdysvaltalaisten panttivankien pelastamiseksi epäonnistui.


title: Yhdysvaltain historia

text: Vuonna 1979 Pennsylvaniassa tapahtui Three Mile Islandin ydinvoimalaturma, joka oli Yhdysvaltain vakavin ydinonnettomuus ja lopetti uusien ydinvoimalaitosten rakentamisen Yhdysvalloissa.


title: Yhdysvaltain historia

text: Ronald Reagan nousi presidentiksi 1981. Reaganin kauden talouden liberalisointi käynnisti Yhdysvalloissa uuden kasvun. Sisäpolitiikassa Reagan ajoi yritysten sääntelyn vähentämistä ja julkisten menojen leikkauksia. Reagan otti käyttöön aggressiivisen ulkopolitiikan, jossa Yhdysvallat rahoitti antikommunististen sissiliikkeiden toimintaa Afrikassa, Aasiassa ja Latinalaisessa Amerikassa, muun muassa Angolassa, Afganistanissa, Mosambikissa ja Nicaraguassa. Vuonna 1982 Reaganin hallinto ryvettyi Iran-Contra-skandaalissa, jossa paljastui Yhdysvaltain rahoittaneen Nicaraguan contra-sissejä salaisilla asekaupoilla Iranin kanssa. Reaganin kaudella Yhdysvallat teki ensimmäiset sotilaalliset väliintulot sitten Vietnamin sodan, kun hän toimeenpani Grenadan miehityksen kaataakseen saarivaltion marxilaisen hallituksen ja määräsi Libyan johtajan Muammar Gaddafin hallintoa vastaan suoritettavat ilmaiskut. Vuonna 1983 Yhdysvaltain ja Neuvostoliiton välit kiristyivät äärimmilleen, kun Reagan ilmoitti avaruuteen sijoitettavasta ohjuspuolustusjärjestelmästä, Neuvostoliitto ampui alas Korean Airin lennon 7 tappaen Georgian kongressiedustaja Larry McDonaldin ja Nato järjesti kymmenpäiväisen Able Archer 83 -sotaharjoituksen. Reagan tapasi Genevessä ja Reykjavikissä uuden Neuvostoliiton johtajan Mihail Gorbatšovin, joka halusi liennytystä lännen kanssa ja alkoi uudistaa Neuvostoliittoa. Vuonna 1987 Reagan piti Berliinissä puheen, jossa hän haastoi julkisesti Gorbatšovin kaatamaan Berliinin muurin ja vapauttamaan itäblokin maat. Ulkopolitiikassa Reagan tavallaan vei loppuun Trumanin kaudella alkaneen kylmän sodan ajatuksen.


title: Yhdysvaltain historia

text: 1980-luvun puolivälissä jo kolme neljäsosaa yhdysvaltalaisista työpaikoista oli palvelusektorilla. Samalla raskas tehdasteollisuus hiipui, ja tehokkaasti tuotetut japanilaiset autot yleistyivät amerikkalaisten kustannuksella. Tietokoneet yleistyivät ja informaatioaika alkoi. Miljoonissa yhdysvaltalaiskodeissa oli oma mikrotietokone vuosikymmenen alussa. Väestön keski-ikä nousi ja siirtolaisuus lisääntyi etenkin Aasiasta ja Latinalaisesta Amerikasta. Aids-epidemia surmasi yli 220 000 yhdysvaltalaista vuoteen 1992 mennessä.


title: Yhdysvaltain historia

text: Presidentti George H. W. Bushin kauden (1989–1993) alussa Neuvostoliitto oli jo romahduksen partaalla. Kaikki itäblokin kommunistidiktatuurit luhistuivat vuoden 1989 vallankumouksissa ja kylmä sota päättyi. Sen seurauksena Yhdysvallat ja Venäjä supistivat voimakkaasti sotilaallista läsnäoloaan Euroopassa ja vähensivät ydinaseistustaan. Neuvostoliiton romahdus jätti Yhdysvallat yksin maailman poliittiseksi, taloudelliseksi, sotilaalliseksi ja yhteiskunnalliseksi johtajaksi.


title: Yhdysvaltain historia

text: Bush jatkoi Reaganin poliittisella linjalla. Joulukuussa 1989 Yhdysvallat pidätti sotilasoperaatiossa Panaman johtajan kenraali Manuel Noriegan ja vangitsi tämän huumerikoksista. Talvella 1991 Yhdysvallat johti Kuwaitin vapautusta Persianlahden sodassa. Bushin kauden lopussa Yhdysvallat ajautui taantumaan ja valtionvelka kasvoi.


title: Yhdysvaltain historia

text: Demokraatti Bill Clinton nousi presidentiksi vuonna 1993 aikana, jolloin Yhdysvallat kärsi taloudellisista ongelmista ja tulehtuneista rotusuhteista. Clintonin kaudella 1993–2001 maa koki kuitenkin suurimman taloudellisen kasvun rauhanajan historiassaan. Yhdysvallat solmi Pohjois-Amerikan vapaakauppasopimuksen ja osallistui maailmalla muun muassa Israelin ja Palestiinan välisiin rauhanneuvotteluihin sekä Kosovon sodan lopettamiseen. Haitissa Yhdysvallat palautti syrjäytetyn Jean-Bertrand Aristiden valtaan vuonna 1994. Yhdysvallat joutui terroristien hyökkäysten kohteeksi New Yorkissa 1993, Keniassa ja Tansaniassa 1998 sekä Jemenissä 2000. Vuonna 1995 liittovaltion vastainen Timothy McVeigh surmasi 168 ihmistä räjäyttämällä virastorakennuksen Oklahomassa.


title: Yhdysvaltain historia

text: 1990-luvulla ja 2000-luvulla Yhdysvaltoja kuohuttivat useat joukkomurhat ja yhteiskunnalliset levottomuudet, kuten Rodney Kingin poliisipahoinpitely 1991, Los Angelesin mellakat 1992, Wacon piiritys ja verilöyly 1993, useat koulusurmat, kuten Columbine High Schoolissa vuonna 1999 ja Virginia Techissä vuonna 2007, Beltwayn ampumistapaukset 2002, Fort Hoodin ammuskelu 2009 ja Tucsonin ammuskelutapaus 2011.


title: Yhdysvaltain historia

text: Läpi 1990-luvun Yhdysvalloissa kasvoi sisäinen terrorismi, jossa maan kansalaiset halusivat ajaa yhteiskunnallista muutosta terrori-iskuilla tai osoittaa tyytymättömyyttä valtionhallintoon. Vuonna 1996 Yhdysvaltain viranomaiset saivat kiinni pommimies Unabomberin, joka oli lähettänyt kirjepommeja ympäri Yhdysvaltoja vuosina 1978–1995. Vuonna 1995 Oklahoma Cityn pommi-isku surmasi 168 ihmistä ja haavoitti satoja. Vuonna 2001 pernaruttokirjeet surmasivat viisi henkilöä.


title: Yhdysvaltain historia

text: George W. Bushin presidenttikautta 2001–2009 leimasi taistelu kansainvälistä terrorismia vastaan. Syyskuussa 2001 noin 3 000 ihmistä kuoli syyskuun 11. päivän iskuissa New Yorkiin ja Washingtoniin. Iskujen seurauksena presidentti Bush julisti ”terrorisminvastaisen sodan”. Sen myötä Yhdysvallat alkoi jahdata iskujen pääsyyllistä Osama bin Ladenia, ja aloitti sodan al-Qaidaa sekä Afganistanissa islamistista Taliban-liikettä vastaan. Vuonna 2003 Yhdysvallat ja kansainvälinen liittouma syrjäyttivät Saddam Husseinin Irakin sodassa mutta eivät onnistuneet palauttamaan järjestystä ja rauhoittamaan useita keskenään sotivia ryhmittymiä. Irakin sodasta sekä yhdysvaltalaisjoukkojen pitkittyneestä ja uhreja vaativasta läsnäolosta maassa tulikin hyvin epäsuosittu.


title: Yhdysvaltain historia

text: Bushin kausi muistetaan myös monista kielteistä julkisuutta saaneista aiheista, kuten kidutuksen käyttöönotosta, laittomista vankileireistä, salakuuntelusta, sotarikoksista, poliitikkojen taloudellisista kytköksistä ja valtionhallinnon valehtelusta. Bushin hallintoa arvosteltiin myös elokuussa 2005 iskeneen hurrikaani Katrinan seurausten hoidosta.


title: Yhdysvaltain historia

text: Yhdysvaltojen talousjärjestelmä romahti vuonna 2008 maan pankkijärjestelmän lamaannuttua. Työttömyys kasvoi räjähdysmäisesti ja teollisuustuotanto pieneni. Talouden luottamus katosi ja valtava Sub-prime-asuntolainakupla tuli julkisuuteen, kun selvisi, että pankit olivat luotottaneet asunnonostajia ylisuurilla lainoilla, pankkien voittojen kasvattamiseksi. Deutsche Bankin arvion mukaan vuonna 2011 joka toisen yhdysvaltalaisen asunnonomistajan maksamatta oleva asuntolaina oli suurempi kuin heidän ostamansa asunnon arvo. Yhdysvallat veti perässään koko muun maailman syvään lamaan. Etenkin Yhdysvaltojen autoteollisuus koki kovia ja kävi konkurssin partaalla. Monet kansalaiset menettivät asuntonsa ja työttömien määrä nousi 15 miljoonaan. Monissa Yhdysvaltojen kaupungeissa tyhjien ja hylättyjen asuntojen määrä kasvoi ennennäkemättömiin mittoihin: 5,4 miljoonaa asuntoa oli tyhjillään maksamattomasta asuntolainasta johtuvan pakkolunastuksen vuoksi.


title: Yhdysvaltain historia

text: Maailmanlaajuinen talouskriisi koetteli Eurooppaa samalla tavalla kuin Yhdysvaltoja, mutta Yhdysvallat toipui siitä Eurooppaa paremmin. Maan työttömyysaste on laskenut kriisinaikaisesta kymmenestä prosentista kuuteen prosenttiin. Osakkeiden hinnat ovat nousseet vuosien 2009–2014 välillä yli kaksinkertaisiksi, rakennustoiminta on vilkastunut, ja asuntoja myydään taas entistä enemmän ja kalliimmalla.


title: Yhdysvaltain historia

text: Barack Obamasta tuli vuonna 2009 Yhdysvaltain ensimmäinen afroamerikkalainen presidentti. Demokraatit hallitsivat aluksi kongressia ja senaattia, ja republikaaninen puolue alkoi näkyvästi jarruttaa Obaman aloitteita. Libertaarikonservatiivit perustivat Teekutsuliikkeen, joka vastusti etenkin Obaman sairausvakuutusuudistusta. Obama pääsi vahvistamaan lain maaliskuussa 2010.


title: Yhdysvaltain historia

text: Meksikonlahdella tapahtui vuonna 2010 suuri ja tuhoisa öljyonnettomuus. Vuonna 2012 itärannikolle iskenyt hurrikaani Sandy aiheutti yli 110 ihmisen kuoleman.


title: Yhdysvaltain historia

text: Obaman kaudella Yhdysvallat alkoi vähentää osallistumistaan Irakin sotaan, ja Yhdysvaltain joukot lähtivät maasta lopullisesti talvella 2012. Yhdysvallat on osallistunut vuodesta 2014 alkaen Isisin vastaiseen taisteluun Syyriassa ja Irakissa. Yhdysvallat normalisoi suhteensa Kuubaan joulukuussa 2014.


title: Yhdysvaltain historia

text: Wikileaks alkoi julkaista vuodesta 2010 alkaen Yhdysvaltain hallinnon salaisia dokumentteja. Yhdysvaltain erikoisjoukot surmasivat terroristijohtaja Osama bin Ladenin Pakistanissa toukokuussa 2011. Occupy Wall Street -liike protestoi vuonna 2011 näkyvästi maan finanssimaailman epäkohtia. Kesällä 2012 Yhdysvaltoihin laittomasti tulleiden siirtolaisten asemaa helpotettiin. Edward Snowden paljasti vuonna 2013 Yhdysvaltain kansallisen turvallisuusviraston harjoittaneen joukkovalvontaa. Afroamerikkalaisiin kohdistunut poliisiväkivalta on aiheuttanut mielenosoituksia ja mellakoita kesästä 2014 alkaen.


title: Yhdysvaltain historia

text: Republikaani Donald Trump nousi presidentiksi syksyn 2016 vaaleissa pitkälti valkoisen työväenluokan tuella. Trump lupasi vaalikampanjassaan muun muassa asettaa Yhdysvallat etusijalle, taistella laitonta maahanmuuttoa ja terrorismin uhkaa vastaan, purkaa edeltäjänsä sairasvakuutusuudistuksen sekä neuvotella Yhdysvalloille edullisia kauppasopimuksia. Virkakautensa alussa Trump onkin pyrkinyt toteuttamaan tavoitteitaan. Trumpin politiikka on jakanut voimakkaasti mielipiteitä, ja maan kaupunkien kaduilla on nähty suuria protesteja.


title: Michael Giles

text: Michael Rex Giles (s. 1. maaliskuuta 1942 Waterloovillessä, Hampshiressä) on englantilainen rumpali, joka tunnetaan parhaiten roolistaan progressiivisen rockyhtye King Crimsonin perustajajäsenenä ja ensimmäisenä rumpalina. Giles erosi yhtyeestä jo vuonna 1969, debyyttialbumi "In the Court of the Crimson Kingin" julkaisun jälkeen. Hän soitti rummut myös yhtyeen kakkosalbumille "In the Wake of Poseidon" (1970), mutta vain sessiomuusikkona. Ennen King Crimsonia hän oli myös jäsenenä veljensä Peterin sekä Crimsonin johtohahmon Robert Frippin kanssa perustamassaan lyhytikäiseksi jääneessä Giles, Giles & Fripp -yhtyeessä.


title: Michael Giles

text: Jätettyään King Crimsonin Giles levytti yhtyeen niin ikään jättäneen Ian McDonaldin kanssa musikaalisesti Crimson-edeltäjäänsä kevyemmän, joskin likipitäen teknisesti yhtä haastavan "McDonald and Giles" -albumin. 1970-luvulla hän oli sessiomuusikkona ja yhteistyössä monien artistien kanssa, kuten Leo Sayer, Steve Winwood ja Yvonne Elliman. Giles levytti myös vuonna 1978 oman sooloalbumin, "Progressin". Albumi julkaistiin vasta vuonna 2003. Giles työskentelee edelleen sessiomuusikkona.


title: Michael Giles

text: Vuonna 2002 Giles oli perustamassa eräiden muiden entisten King Crimson -jäsenten kanssa 21st Century Schizoid Bandiä (nimi on alluusio Crimsonin debyyttialbumin ykköskappaleeseen). Yhtyeeseen liittyi myös Gilesin vävypoika, entinen Level 42 -jäsen, kitaristi-laulaja Jakko Jakszyk. Yhden kiertueen jälkeen Giles kuitenkin väsyi työhön yhtyeen kanssa, ja rumpaliksi siirtyi myöhemmin vuoden 2007 helmikuussa kuollut toinen entinen Crimson-rumpali Ian Wallace.


title: Michael Giles

text: Gilesin soittotekniikka on mutkikasta ja joskus polyrytmistä sekä tempovaihdoksia suosivaa, ja siinä kuuluvat selvästi miehen jazz-vaikutteet. Asia tulee esille "In the Court of the Crimson King" -albumin monissa mutkikkaissa rumpusovituksissa, jotka tulevat ehkä parhaiten esille albumin tunnetuimmassa "21st Century Schizoid Man" -kappaleessa.


title: Michael Giles

text: Giles elää toisen avioliittonsa vaimon, Maryn, kanssa Englannissa, Bournemouthissa Dorsetissa. Hänellä on kaksi poikaa ja kaksi tytärtä.


title: Nahkajäkälät

text: Nahkajäkälät ("Peltigera") on lehtijäkäliin kuuluva jäkäläsuku. Se on saanut nimensä pinnastaan, joka näyttää nahkalta. Sukuun kuuluu kolmisenkymmentä lajia. Osassa niistä on sienen kanssa symbioosissa elävä syanobakteeri eli sinilevä, osassa taas tavallinen levä. Joitakin nahkajäkäliä on käytetty lääkkeinä ja värjäämiseen.


title: 2×2 (televisiokanava)

text: 2×2 on venäläinen televisiokanava. Kanava aloitti toimintansa 27. syyskuuta 1990 Neuvostoliitossa ja se oli ensimmäinen kaupallinen televisiokanava. Kanavan ohjelmat ovat suunnattu pääasiassa aikuisille.


title: 2×2 (televisiokanava)

text: Syyskuussa 2008 Venäjän TV–sensuuri syytti kanavaa sen esitettyä Simpsoneita, South Parkia ja Family Guyta, jotka Venäjän viranomaisten mielestä sisältävät usein liian siivotonta materiaalia.


title: Mustakakadut

text: Mustakakadut ("Zanda") on kakaduejn heimoon kuuluva lintusuku. Sukuun kuuluu 3 lajia.


title: Encyclopedia Dramatica

text: Encyclopædia Dramatica eli Encyclopedia Dramatica tai tuttavallisemmin ED oli satiirinen MediaWiki-ohjelmistolla toiminut ”trollihuumorin ja -tarinoiden hakemisto”. Sivusto aloitti toimintansa 9. joulukuuta 2004. Alkuperäinen encyclopediadramatica.com-osoitteessa toiminut Encyclopædia Dramatica lakkautettiin 2011 ja korvattiin OhInternet!-nimisellä sivustolla, kun sen perustaja Sherrod DeGrippo halusi eroon sivuston homofobiasta, rasismista ja pornosta.


title: Encyclopedia Dramatica

text: Myöhemmin Ryan Cleary perusti Encyclopædia Dramaticasta uuden haarauman osoitteeseen encyclopediadramatica.ch.


title: Encyclopedia Dramatica

text: Tällä hetkellä sivusto sijaitsee osoitteessa encyclopediadramatica.se, jonne ollaan kerätty kaikki vanhan sivuston sivut ja jonne myös luodaan uusia sivuja.


title: Historian tuulet

text: Historian tuulet on peruskoulua varten tehty historian oppikirjasarja. Sarjan on kustantanut Otava.Lisänä on tehtäväkirjat, vastauskirjat sekä opettajan oppaat.Lisäksi on tehtäväkirjat, vastauskirjat sekä opettajan oppaat.


title: Historian tuulet

text: Yhdeksäsluokkalaisille on kirja "Yhteiskunnan tuulet 9", joka on Otavan kustantama yhteiskuntaopin oppikirja.


title: Kansan ristiretki

text: Kansan ristiretki oli ensimmäiseen ristiretkeen kuulunut sotaretki, joka kesti kuusi kuukautta vuoden 1096:n huhtikuusta lokakuuhun. Kristittyjen joukkoja johtivat Pietari Erakko sekä Gautier Tyhjätasku, joiden armeija lopulta tuhoutui Kilij Arslanin johtamien muslimien käsissä.


title: Kansan ristiretki

text: Paavi Urbanus II oli suunnitellut ristiretken alkavaksi 15. elokuuta 1096, mutta jo kuukausia ennen suuri talonpoikien ja alhaisten ritareiden armeija suuntasi omalle retkelleen kohti Jerusalemia. Talonpojat olivat kärsineet kuivuudesta, nälänhädästä ja rutosta useita vuosia, joten useat heistä näkivät ristiretken tapana paeta näitä koettelemuksia. Heitä myös kannustivat useat meteorologiset tapaukset vuoden 1095 alussa, kuten meteoriparvet, revontulet, kuunpimennys ja komeetta, joita useat pitivät taivaallisina siunauksina. Myös ergotismin puhkeaminen, jota muutoinkin seurasi massamuutot, oli tapahtunut juuri ennen Clermontin kirkolliskokousta. Millenarianismi, usko maailmanlopun olevan lähellä, oli suosittua varhaisella 1000-luvulla ja vaikutti väestöön. Vastaus paavin julistukselle oli odottamattomat, sillä Urbanuksen odottaessa muutamia tuhansia ritareita, hän päätyi seuraamaan jopa 40 000 ristiretkeläisten vaellusta, joista suurin osa oli kuitenkin talonpoikia perheineen.


title: Kansan ristiretki

text: Liikkeen johtoon nousi kaunopuheinen munkki Pietari Erakko. Hänet tunnettiin ajamassa aasilla pukeutuen yksinkertaisiin vaatteisiin. Pietari oli tarmokkaasti saarnannut ristiretkistä ympäri pohjoista Ranskaa ja Flanderia. Hän väitti olleensa itse Kristuksen valitsema ja on mahdollista, että useat seuraajansa luulivat Pietarin olleen todellinen ristiretkien organisoija paavin sijaan. Usein uskotaan, että Pietarin armeija oli joukko lukutaidottomia, epäpäteviä talonpoikia, joilla ei ollut tietoa määränpäästään ja jotka uskoivat jokaisen vastaan tulleen kaupungin olleen Jerusalem. Tämä on saattanut olla osittain totta, mutta pitkä perinne pyhiinvaelluksesta Jerusalemiin takasi sen, että kaupungin sijainti ja etäisyys oli hyvin tiedossa. Vaikka suuri osa armeijasta oli kyvyttömiä taistelijoita, heitä oli johtamassa joukko hyvin koulutettuja ritareita. Näitä olivat muun muassa tuleva kronikoitsija Fulcher sekä Gautier Tyhjätasku, joka nimensä mukaisesti oli köyhtynyt ritari vailla herraa ja vasalleja, mutta samalla myös kokenut sotilas.


title: Kansan ristiretki

text: Saarnaus ristiretkestä sai aikaan myös juutalaisvastaisuuden kiihtymisen. Saksan ja Ranskan osissa juutalaisia pidettiin muslimien tapaan vihollisina, sillä heitä syytettiin Kristuksen ristiinnaulitsemisesta ja juutalaiset olivat lähempänä ristiretkeläisiä kuin kaukaiset muslimit. Useat alkoivat tällöin ajatella, että miksi heidän täytyisi matkustaa tuhansia kilometrejä taistellakseen uskottomia vastaan, kun niitä oli jo lähistöllä juutalaisten muodossa.


title: Kansan ristiretki

text: On myös mahdollista, että ristiretkeläiset ajautuivat näihin mietteisiin rahanhalusta. Reininmaan juutalaisten asuinalueet olivat nimittäin melko rikkaita, sillä juutalaiset eivät olleet yhtä rajoitettuja rahan lainaamisen suhteen kuin kristityt. Useat ristiretkeläiset olivatkin joutuneet ottamaan lainoja juutalaisilta kyetäkseen hankkimaan aseita ja muita varusteita sotaa varten. Varustautuneena velkojen avulla, ristiretkeläiset järkeilivät juutalaisten murhat osaksi pyhää tehtäväänsä.


title: Kansan ristiretki

text: Pietari kokosi armeijansa Kölnissä 12. huhtikuuta 1096, suunnitellen pysähdystä kaupungissa saarnatakseen saksalaisille ja hankkiakseen lisää joukkoja. Ranskalaiset eivät kuitenkaan halunneet jäädä odottamaan Pietaria ja saksalaisia, vaan jatkoivat muutaman tuhannan sotilaan armeijana matkaansa Gautier Tyhjätaskun johdolla pääsiäisen jälkeen. He kulkivat Reinin ja Neckarin vartta Tonavalle ja sitä pitkin viimein Unkariin, jonka he saavuttivat 8. toukokuuta. He saivat kuningas Kolomanilta luvan kulkea maan poikki ja tämän joukot myös muonittivat ristiretkeläisiä, jotka saapuivat kuun lopulla Zemuniin ongelmitta. Joukko ylitti Savan joen ja astui Bysantin alueelle Belgradiin. Belgradin komentaja yllättyi ranskalaisten joukoista eikä hän tiennyt miten toimia, joten otti yhteyttä Nišin kuvernööriin, joka ei tiennyt asiasta yhtään enempää ja lähetti viestinviejän edelleen Konstantinopoliin. Samalla ristiretkeläiset vaativat muonitusta joukoilleen ja alkoivat ryöstellä maaseutua. Tästä seurasi kahakoita Belgradin varuskunnan kanssa ja asioita pahensi se, että kuusitoista Gautierin miestä yritti ryöstää basaarin Zemunissa. Rangaistuksena heidän vaatteensa ja haarniskansa riisuttiin ja laitettiin riippumaan muurin harjalle. Lopulta ristiretkeläiset pääsivät jatkamaan matkaansa Nišiin, missä he saivat ruokaa ja jäivät odottamaan Konstantinopolilta lupaa läpikulkuun. Heinäkuun lopussa armeija saapui Konstantinopoliin Bysantin saattueessa.


title: Kansan ristiretki

text: Pietari lähti joukkoineen Kölnistä suunnilleen 20. huhtikuuta. Noin 20 000 ristiretkeläistä lähti välittömästi ja toinen ryhmä suunnitteli myöhempää lähtöä Gottschalkin sekä kreivi Emichin johdolla. Pitarin joukko kulki Gautierin käyttämää reittiä, mutta osa sotilaista päätti kulkea Tonavaa pitkin veneillä ja kohtaavansa pääjoukon myöhemmin. Pääjoukko astui Unkariin Ödenburgin, nykyisen Sopronin, kohdalla ja kuningas Koloman tarjosi heille rauhanomaisen kulun Unkarin poikki. Sieltä he jatkoivat matkaansa kohti Zemunia ja kohtasivat vesitse saapuneet joukkonsa mahdollisesti Karlovcin lähellä.


title: Kansan ristiretki

text: Zemunissa ristiretkeläiset muuttuivat epäluuloisiksi, nähtyään kuudentoista Gautierin sotilaan haarniskat muureilla ja kuultuaan näiden käymistä taisteluista. Lopulta riita kenkäparin hinnasta johti mellakkaan, jota seurasi ristiretkeläisten avoin hyökkäys kaupunkiin, luultavasti Pietarin tahtoa vastaan. Tämän taistelun seurauksena 4000 unkarilaista kuoli ja ristiretkeläiset pakenivat Saven poikki Belgradiin, joutuen kahakkaan Belgradin joukkojen kanssa. Kaupungin asukkaat pakenivat paikalta ja ristiretkeläiset ryöstivät ja polttivat kaupungin. Sitten he marssivat seitsemän päivää saapuen Nišiin 3. heinäkuuta. Siellä Nišin komentaja lupasi saattaa Pietarin armeijan Konstantinopoliin ja tarjota tälle ruokaa, mikäli he lähtisivät liikkeelle heti. Pietari suostui ja seuraavana aamuna he lähtivät liikkeelle. Saksalaiset ristiretkeläiset joutuivat kuitenkin riitaan paikallisten kanssa matkan varrella ja sytyttivät myllyn palamaan, minkä seurauksen Niš lähetti koko varuskuntansa ristiretkeläisten kimppuun. Ristiretkeläiset löylytettiin pahasti ja he menettivät neljänneksen joukoistaan paetessaan varuskuntaa vuorille. Jäljelle jääneet joukot kokoontuivat jälleen Bela Palankassa, mistä he jatkoivat matkaansa ja saapuivat Sofiaan 12. heinäkuuta. Siellä he tapasivat Bysantin saattueen, joka vei joukon turvallisesti Konstantinopoliin, minne he saapuivat 1. elokuuta.


title: Kansan ristiretki

text: Bysantin keisari Aleksios I Komnenos ei tiennyt miten toimia Pietarin odottamattoman ja epätavallisen armeijan kanssa, joten päätti kuljettaa nopeasti kaikki 30 000 ristiretkeläistä Bosporinsalmen poikki. Jälkeenpäin on väitelty siitä, että lähetettiinkö joukot etenemään tietämättä näiden olemattomista mahdollisuuksista turkkilaisia vastaan vai jatkoivatko he varoituksista huolimatta. Joka tapauksessa tiedetään, että Aleksios varoitti Pietaria olemaan haastamatta turkkilaisia taisteluun, sillä uskoi näiden armeijan olleen ylivoimainen Pietarin sekalaisiin joukkoihin verrattuna. Hän myös ehdotti, että tämä edes odottaisi yhä matkalla olleita joukkoja.


title: Kansan ristiretki

text: Pietari liittyi Konstantinopolissa jälleen Gautierin joukkoihin ja useisiin italialaisten ristiretkeläisten ryhmiin, jotka saapuivat samaan aikaan, ja heidät kuljetettiin Aasiaan 6. elokuuta. Aasian puolella he alkoivat välittömästi ryöstellä kyliä ja saavuttuaan Nikomediaan, saksalaiset ja italialaiset alkoivat väitellä johtajuudesta ranskalaisten kanssa. Saksalaiset ja italialaiset erosivat muusta joukosta ja valitsivat itselleen uuden johtajan, italialaisen Rainaldin, ranskalaisten jatkaessa Geoffrey Burelin johtamina. Pietari oli viimein menettänyt täydellisesti otteensa ristiretkestä.


title: Kansan ristiretki

text: Pietarin menetettyä vaikutusvaltansa, ristiretkeläiset jatkoivat etenemistään odottamatta prinssejä ja pääjoukkoja. Lopulta ranskalaiset saavuttivat Nikean ja alkoivat ryöstellä tätä ympäröiviä alueita. He myös tappoivat ja kiduttivat ryöstöretkillään paikallisia kristittyjä. Samalla saksalaiset marssivat 6000 miehen voimin Xerigordonin linnalle ja valloittivat sen käyttääkseen linnaa ryöstöretkiensä tukikohtana. Ranskalaisista poiketen he jättivät kohtaamansa kristityt henkiin. Turkkilaiset eivät kuitenkaan jättäneet hyökkäystä huomiotta ja sulttaani lähetti korkea-arvoisen komentajan johtaman armeijan valtaamaan kaupunkia takaisin ristiretkeläisiltä. Turkkilaiset saapuivat linnalle 29. syyskuuta ja ottivat haltuunsa linnan vedensaannista vastanneen lähteen ja kaivon. Pian ristiretkeläiset joutuivat pakon edessä juomaan aasien verta ja omaa virtsaansa veden loputtua. Kahdeksan päivän jälkeen Rainald päätti antautua ja avasi linnan ovet turkkilaisten luvattua kaikkien uskonsa hylkäävien säästyvän. Kaikki tästä kieltäytyneet surmattiin ja uskonsa hylänneet, joihin Rainald myös kuului, lähetettiin vankeina Antiokiaan, Aleppoon ja Khorasaniin.


title: Kansan ristiretki

text: Ristiretkeläisten pääjoukkojen leirissä kaksi turkkilaista vakoojaa olivat levittäneet huhua siitä, että saksalaiset olisivat vallanneet Xerigordon sekä Nikean, mikä sai innostuneet sotilaat liikkeelle, sillä he halusivat osuutensa sotasaaliista. Turkkilaiset olivat kuitenkin väijyksissä Nikeaan vievällä tiellä ja kun Xerigordonin todelliset tapahtumat viimein valkenivat ristiretkiläisille, innostus muuttui paniikiksi. Pietari oli palannut takaisin Konstantinopoliin järjestääkseen varusteita ja useimmat johtajista halusivat odottaa hänen paluutaan, mitä hän ei koskaan tehnyt. Kuitenkin Geoffrey Burel, jota suuri osa armeijasta kannatti, väitti odottamisen olleen pelkurimaista ja kehotti joukkoja kohtaamaan turkkilaiset välittömästi. Seuraavana aamuna, 21. lokakuuta, ristiretkeläisen armeija marssi kohti Nikeaa, jättäen naiset, lapset, vanhat ja sairaat leiriin.


title: Kansan ristiretki

text: Kohdassa, jossa tie kulki kapean, puustoisen laakson läpi, lähellä Draconin kylää, turkkilaisten armeija odotti. Lähestyessään laaksoa, ristiretkeläiset marssivat äänekkäästi ja joutuivat välittömästi nuolikuuron kohteeksi. Paniikki levisi joukkojen keskuudessa ja hetkessä suuri osa armeija pakeni takaisin kohti leiriään. Suurin osa ristiretkeläisistä kuoli, mutta lapset ja antautuneet säästettiin. Tuhannet vastaan taistelleet kuitenkin hävisivät pian ja kolme tuhatta, mukaan lukien Geoffrey Burel, pääsi onnistuneesti pakenemaan vanhaan, hylättyyn linnaan. Myöhemmin Bysantin joukot purjehtivat paikalle ja toivat nämä selvinneet takaisin Konstantinopoliin ainoina henkiinjääneinä kansan ristiretkestä.


title: Colin Edwin

text: Colin Edwin (s. 2. heinäkuuta 1970 Melbourne, Australia) on brittiläisen progressiivisen rockyhtye Porcupine Treen basisti. Hän on soittanut yhtyeessä tavallisen bassokitaran lisäksi nauhatonta bassoa ja kontrabassoa. Edwin liittyi yhtyeeseen joulukuussa 1993. Edwin on jäsenenä myös Ex-Wise Headsissä, etnisiä ja postmoderneja vaikutteita ambientiin yhdistävässä triossa, sekä metallivaikutteisessa Random Noise Generatorissa.


title: Colin Edwin

text: Vuonna 2001 Edwin soitti kontrabassoa arvostusta saavuttaneen, Porcupine Treen johtohahmo Steven Wilsonin sivuprojektissa No-Manissa. Edwin ja Wilson ovat ystäviä kouluajoilta.


title: Madain Saleh

text: Madain Saleh () on historiallinen kaupunki ja arkeologinen kohde Saudi-Arabiassa, Hijazin alueen pohjoisosassa. Madain Saleh valittiin ensimmäisenä saudiarabialaisena kohteena Unescon maailmanperintöluetteloon vuonna 2008.


title: Madain Saleh

text: Madain Saleh tunnettiin aiemmin nimellä Hegra ja se oli merkittävä nabatealaiskaupunki. Kohteessa on 111 hautamonumenttia, joiden koristeelliset julkisivut ovat ensimmäiseltä vuosisadalta ennen ja jälkeen ajanlaskun. Alueella on myös piirtokirjoitusta ja kalliomaalauksia nabatealaisten valtakautta edeltäneelta ajalta.


title: Post-apocalypse

text: Post-apocalypse eli post-apokalypsi on fantasian ja science fictionin lajityyppi, jossa järjestäytynyt tekninen sivilisaatio on tuhoutunut esimerkiksi ydinsodan, pandemian tai luonnonkatastrofin aiheuttaman totaalisen tuhon vaikutuksesta.


title: Post-apocalypse

text: Usein käsite yhdistetään elokuvaviihteeseen, jossa tämä lajityyppi yhdistelee science fictionia ja toimintaelokuvaa seikkailuelokuvien vaikutteisiin. Tyypillisessä juonikuviossa ihmiskunta on hajonnut pieniksi toisiaan vastaan taisteleviksi yhteisöiksi. Päähenkilönä toimii usein omapäinen ja rohkea seikkailija, joka tyypillisesti välittää enemmän rahasta kuin sankaruudesta ja keinottelee eri ryhmien välillä. Post-apocalypse-elokuvan lajityyppi syntyi "Pako New Yorkista-" ja "Mad Max" -elokuvien tapaisten elokuvien innoittamana 1970-luvun ja 1980-luvun vaihteessa, ja sitä suosivat erityisesti italialaiset b-elokuvaohjaajat. Myös "The Warriors" ja "Blade Runner" olivat merkittävä vaikuttajia. Italian ulkopuolella esimerkiksi filippiiniläinen Cirio H. Santiago teki useita postapokalyptisiä toimintaelokuvia.


title: Live at the Playroom

text: Live at the Playroom on australialaisen hard rock -yhtye Airbournen konserttitallenne. Se on saatavilla ainoastaan iTunes-palvelussa.


title: The Hockey Newsin luettelo 100 parhaasta NHL-pelaajasta

text: The Hockey News -jääkiekkolehti julkaisi 1998 seuraavan luettelon sadasta parhaasta National Hockey Leaguen pelaajasta kautta aikojen. Lista on julkaistu myös kirjassa "The Top 100 NHL Players of All-Time" (ISBN 978-07710-4175-4). Ykköseksi arvioitiin keskushyökkääjä Wayne Gretzky.


text: Valitsijat olivat kiekkokirjoittajia ja -kommentaattoreita (Don Cherry, John Davidson, Milt Dunnell, Stan Fischler, Dick Irvin, Brian McFarlane, Bob McKenzie, Jim Matheson, Harry Neale ja Frank Orr), sekä valmentajia, tuomareita, managereita ja entisiä pelaajia (Al Arbour, Scotty Bowman, Emile Francis, Howie Meeker, Scotty Morrison, Roger Neilson, Bud Poile, Sam Pollock, Marcel Pronovost, Billy Reay, Glen Sather, Harry Sinden ja Red Storey).


text: Pelaajat, joiden nimet ovat lihavoitu jatkoivat uraansa listan julkaisuajankohtana alkuvuodesta 1998.


text: Muiden kuin kanadalaisten kansallisuus on ilmoitettu lipputunnuksella.


title: New Yorkin tuhon jälkeen vuonna 2019

text: New Yorkin tuhon jälkeen vuonna 2019 (alkuperäiseltä nimeltään "2019 - Dopo la caduta di New York") on Sergio Martinon ohjaama italialais-ranskalainen post-apocalypse-elokuva, joka on yksi tyylilajinsa tunnetuimpia edustajia. Se valmistui vuonna 1983 ja sai ensi-iltansa samana vuonna. Elokuva on ottanut selkeästi vaikutteita sellaisista suuren budjetin post-apocalypsen klassikoista kuin Mad Max 2 – asfalttisoturi ja Pako New Yorkista.


title: New Yorkin tuhon jälkeen vuonna 2019

text: Ydinsota on tuhonnut suuren osan maailmaa, tappanut suurimman osan väestöstä ja muuttanut suuren osan lopuista mutanteiksi. Lisäksi säteily on steriloinut kaikki maailman naiset niin, ettei 15 vuoteen ole syntynyt yhtään lasta. Eurooppalais-afrikkalais-aasialainen liittouma "Euracit" on valloittanut Yhdysvallat ja niinpä Pan-amerikkalainen liittouma on vetäytynyt maan alle harjoittamaan sissisotaa euraceja vastaan. Euracit, jotka ovat perustaneet päämajansa New Yorkiin, pyrkivät tappamaan kaikki kaupungeissa piileskelevät amerikkalaiset mutanttijengit ja kaappaamaan terveet lääketieteellisiin kokeisiin, joiden tavoitteena on tuottaa tieteellisin keinoin uusi hedelmällinen nainen.


title: New Yorkin tuhon jälkeen vuonna 2019

text: Itse elokuvan tarina alkaa kuvaamalla Parsifal-nimisen yksinäisen seikkailijan ja desperadon osallistumista Nevadan autiomaassa käytävään romuralliin. Parsifal onnistuu tappamaan vastustajansa ja voittaa näin romurallin. Palkinnoksi hän saa rahaa, ”license to kill” -merkkejä sekä orjattaren. Parsifal lähtee moottoripyörällään pois ja päästyään hieman kauemmas, vapauttaa orjattaren. Silloin pan-amerikkalaiset tainnuttavat Parsifalin ja vievät hänet Alaskassa sijaitsevaan päämajaansa. Siellä Parsifal saa tietää, että New Yorkin raunioissa on ihmiskunnan viimeinen hedelmällinen nainen, jonka he voivat hakea sieltä pois ja lähettää Alfa Centauriin perustamaan uuden ihmiskunnan. Naisen professori-isä on nimittäin säilönyt tyttärensä horrostilaan vaivutettuna suojakupuun ennen kuin ydinsäteily on steriloinut naiset.


title: New Yorkin tuhon jälkeen vuonna 2019

text: Pan-amerikkalaisen liiton presidentti päättää Parsifalin olevan romurallimestarin ominaisuudessaan paras mahdollinen pelastusretkikunnan johtaja, Kahden pan-amerikkalaisen kumppaninsa, Bronxin ja Ratchetin, kanssa Parsifal lähteekin kohti New Yorkia. Livahdettuaan New Yorkin puolustusrenkaiden lävitse hän törmää säteilyn mutatoimaan rottajengiin, joka pakoilee euraceja ja hankkii elantonsa rottia metsästämällä. Parsifal kumppaneineen jää vangiksi, mutta pakenee sitten rottajengistä mukaan tarttuneen Giaran kanssa jatkamaan tehtäväänsä. Pian he kuitenkin jäävät euracien vangeiksi. Eurac-upseeri Ania kuitenkin rakastuu Parsifaliin ja tätä hyödyntäen Parsifal pakenee.


title: New Yorkin tuhon jälkeen vuonna 2019

text:
Pian Parsifal, Giara ja kumppanit törmäävät kääpiöjengiin, jota johtaa Shorty-niminen mies. Kääpiöt tietävät missä viimeinen hedelmällinen nainen on, mutta euracien jatkuvat hyökkäykset vaikeuttavat tavoitteen saavuttamista. Erään pakomatkan aikana Parsifal löytääkin säteilyn ihmisapinoiksi muuttaman jengin, jonka johtaja The Big Ape liittyy hänen ryhmäänsä. Yhdessä joukko hakee viimeisen hedelmällisen naisen, joka Lumikin tavoin on lasikuvussa vaivutettuna uneen, ja lähtee autolla pakoon. Pakomatkan aikana he joutuvat väistelemään niin tunnelissa olevia miinoja kuin euracien lukuisia vartijoitakin, mutta kuin ihmeen kaupalla he selviytyvät, vaikka The Big Ape saakin surmansa. Kun matka kohti Alaskaa on juuri alkamassa, ja sankarit ovat juuri pääsemässä turvaan, Giara saa surmansa. Raivostaan Parsifal saa voimia jatkaa pakomatkaa, ja matka kohti Alaskaa jatkuu. Tällöin Ratchet kuitenkin paljastuu kyborgipetturiksi, ja Parsifal tappaa tämän. Lopulta Parsifal pääsee Alaskaan ja matka kohti Alfa Centauria alkaa.
Lähde: IMDb


title: New Yorkin tuhon jälkeen vuonna 2019

text: "New Yorkin tuhon jälkeen vuonna 2019" julkaistiin eri aikoihin eri maissa. Länsi-Saksassa se julkaistiin 21. lokakuuta 1983, Ranskassa 11. tammikuuta 1984, Filippiineillä 10. marraskuuta 1984 ja Yhdysvalloissa saman vuoden joulukuussa. Suomalaisen VHS:n julkaisi VTC-video.


title: New Yorkin tuhon jälkeen vuonna 2019

text: Elokuva tunnetaan useilla nimillä. Suomessa se on julkaistu paitsi nimellä "New Yorkin tuhon jälkeen vuonna 2019", myös "2019 New Yorkin tuhon jälkeen". Näitä suomenkielisiä videolevitysnimiä kenties paremmin elokuva tunnetaan suomessakin englanninkielisellä nimellään "2019: After the Fall of New York". Seuraavassa on luetteloitu elokuvan nimet eri maissa:Arvostelijat ovat suhtautuneet elokuvaan ristiriitaisesti. Vakavat kriitikot ovat aina suhtautuneet elokuvaan erittäin kriittisesti, esimerkiksi sen huonojen efektien ja näyttelijöiden vuoksi, mutta toisaalta jotkut ovat pitäneet elokuvaa sen lukuisista heikkouksistaan huolimatta viihdyttävänä ja toimivana toimintaelokuvana. All movie guide on antanut elokuvalle puolitoista tähteä viidestä sanallisessa arvostelussa todeten sen kuitenkin olevan ”yksi mielikuvituksellisimpia ja viihdyttävimpiä” post-apocalypse-elokuvia. Internet Movie Databasessa elokuvan arvostelujen keskiarvo on 5,3 pistettä kymmenestä.


title: New Yorkin tuhon jälkeen vuonna 2019

text: Elokuvan camp-arvojen vuoksi sekä eksploitaatioelokuvaksi kohtalaisen onnistuneen toteutuksen ansiosta "New Yorkin tuhon jälkeen vuonna 2019" nauttii kulttimainetta. Esimerkiksi huonoihin elokuviin keskittyneellä "Arveluttavien elokuvien ystävät" -sivustolla elokuvan arvostelujen keskiarvona on 3,8 tähteä viidestä, Leffatykki-sivustolla taas neljä viidestä. VeCkLaX-sivuston arvostelussa elokuva on saanut kolme tähteä, ja sitä kehutaan visuaalisesti muita saman genren italialaisedustajia näyttävämmäksi. Elitisti.netissä arvostelija Jarkko Lehtola antaa elokuvalle neljä tähteä, todeten sen olevan viihdyttävä elokuva roska-arvoiltaan, mutta myös oikeana toimintaelokuvana. Koko Elitistin toimituksen antamien tähtien keskiarvo on 3,8, korkeimman arvosanan ollessa neljä tähteä ja matalimman kolme.


title: Aapo Harjula

text: Harjula syntyi itsellinen Matti Harjulan ja Amanda Juhontyttären lapsena vuonna 1880 Laukaassa. Nuorena hän työskenteli asiapoikana ja maatyömiehenä Vaasan puuvillatehtaalla sekä eri konepajoissa. Lisäksi hän asui vuodet 1902-1905 Yhdysvalloissa. Tehdastyöstä Harjula siirtyi vuonna 1916 Suomen metallityöntekijäin liiton toimitsijaksi. Suomen sisällissodan jälkeen Harjula oli vangittuna poliittisista syistä vuodet 1918-1921.


title: Aapo Harjula

text: Kansanedustajana Harjula toimi 1917-1918 edustaen Vaasan läänin eteläistä vaalipiiriä. Eduskunnassa hän oli jäsenenä Elintarveasiainvaliokunnassa. Lisäksi hän toimi useissa osuuskauppatoimintaan liittyvissä luottamustoimissa. Kansanedustajantoimensa jälkeen hän työskenteli aina vuoteen 1953 asti Osuusliike Vaasanseudun myymäläintarkastajana Vaasassa.


title: Aapo Harjula

text: Harjula oli naimisissa vuodesta 1902 lähtien Liisa Erika Kurjen kanssa.


title: Kakskytä centtiä

text: Kakskytä centtiä on suomalaisen Popeda-yhtyeen kappale ja single, joka julkaistiin 12. elokuuta 2002. Suomen virallisella singlelistalla se nousi ilmestyessään heti sijalle 6., ja pysyi TOP 10:ssä kolmen viikon ajan.


title: Kakskytä centtiä

text: Nimikappaleen sävelsi Olli Lindholm ja sanoitti Pauli Hanhiniemi Yö-yhtyettä ajatellen, mutta sanoitus ei sopinutkaan Yön tyyliin. Kappaletta tarjottiin Popedalle ja yhtye tekikin kappaleesta singlen. Laulusta tuli yksi Popedan suurimmista hiteistä.


title: Kakskytä centtiä

text: Singlen toisena kappaleena on Pave Maijasen alun perin vuonna 1987 kääntämä ja levyttämä "Pakko saada BMW" (Mercury Blues), jonka singlelle lauloi kitaristi Costello Hautamäki.


title: Kakskytä centtiä

text: Molempia singlen kappaleita on Popeda myös esittänyt ahkerasti keikoillaan.


title: Ago Markvardt

text: Ago Markvardt (s. 11. elokuuta 1969) on virolainen entinen yhdistetyn kilpailija.


title: Ago Markvardt

text: Markvardtin paras saavutus arvokisasojen henkilökohtaisista kilpailusita on neljäs sija 1997 Trondheimin MM-kisoissa. 1994 Lillehammerin olympialaisissa Markvardt sijoittui viidenneksi normaalikilpailussa ja oli mukana neljänneksi sijoittuneessa Viron joukkuekilpailun joukkueessa. Vuodelta 1989 hänellä on nuorten MM-pronssi henkilökohtaisesta kilpailusta ja vuosilta 1988 ja 1989 joukkuekilpailusta (Neuvostoliitto).


title: Ago Markvardt

text: Maailmancupin kilpailuissa Markvardtin parhaaksi sijoitukseksi jäi kahdeksas sija, johon hän ylti kahdesti. B-maailmancupissa hän voitti kaksi osakilpailua.


title: Ago Markvardt

text: Markvardt valittiin vuonna Lillehammerin olympiavuonna 1994 vuoden miesurheilijaksi Virossa. Markvardt lopetti uransa vuonna 1997. Seuratasolla hän edusti Nõmmen hiihtoseuraa.


title: Abraham Nethpralainen

text: Abraham Nethpralainen (? - 500-luku) oli Idän assyrialaisen kirkon munkki.


title: Abraham Nethpralainen

text: Hän syntyi Beith-Nethprassa Adiabenessä. Täällä hänestä tuli erakko, ja palattuaan matkaltaan Egyptistä hän vietti viimeiset kolmekymmentä elinvuottaan erakkona kyseisellä seudulla luolassa.


title: Abraham Nethpralainen

text: Hän muutti Idän assyrialaisen kirkon munkkien asua erottaakseen sen samanlaisista monofysiittien munkkien asuista.


title: Abraham Nethpralainen

text: Idän assyrialainen kirkko on julistanut hänet pyhimykseksi, ja hänen muistopäivänsä on 13. maaliskuuta.


title: Blackfoot

text: Blackfoot on yhdysvaltalainen southern rock -vaikutteinen hard rock -yhtye. Se perustettiin alun perin vuonna 1969 ja sen suurin menestyskausi oli 1970- ja 1980-lukujen taitteessa.


title: Blackfoot

text: Jacksonvillessä Floridassa asuneet Rick Medlocke (laulu, kitara), Charlie Hargrett (kitara) ja Greg T. Walker (basso) perustivat vuonna 1969 Fresh Garbage -nimisen yhtyeen. Myöhemmin mukaan liittyi myös rumpali Jakson Spires. Vuonna 1970 nimeksi vakiintui Blackfoot samannimisen intiaani-heimon mukaan (Spiresin, Walkerin ja Medlocken juuret ovat Pohjois-Amerikan alkuasukas- ja intiaanikulttuureista).


title: Blackfoot

text: Yhtye keikkaili pienissä klubeissa, ja kun menestystä ei alkanut kuulua, se hajosi vuonna 1971 Rick Medlocken ja Greg T. Walkerin liityttyä juuri perustettuun southern rock -yhtyeeseen Lynyrd Skynyrdiin. Vuotta myöhemmin Medlocke, Haggrett ja Spires kasasivat Blackfootin uudelleen ja parin miehistönvaihdoksen jälkeen Walker palasi yhtyeeseen vuonna 1973.


title: Blackfoot

text: Yhtye aloitti kovan treenaamisen ja tulosta alkoi tulla, kun yhtye sai levytyssopimuksen Island Recordsilta ja vuonna 1975 julkaistiin esikoisalbumi "No Reservations". Albumi ei ollut suuri menestys, mutta sen myötä yhtye pääsi keikkailemaan Yhdysvaltain eteläosiin, jossa southern rock oli suosiossa. Island Records ei jatkanut yhtyeen sopimusta ja seuraavan "Flying High" -albumin (1976) julkaisi Epic Records. Tälläkään kertaa menestystä ei tullut ja Epic pudotti yhtyeen listoiltaan. Kiertueita kuitenkin jatkettiin ja yhtye pääsi lämmittelemään suuria nimiä kuten Kiss ja Peter Frampton.


title: Blackfoot

text: Vuonna 1978 hajoamisen partaalla ollut Blackfoot sai managerikseen yhtyeestä kiinnostuneen tuottaja/manageri Al Nallin. Nallin kautta yhtye sai levytyssopimuksen Atco Recordsilta ja hänen johdolla alettiin levyttää uutta materiaalia. Vuonna 1979 julkaistu "Strikes" osoittautui yhtyeen läpimurroksi. Yhtyeen southern rockiin oli otettu vaikutteita kaupallisesta hard rockista ja kappaleesta "Train Train" tuli yhtyeen ensimmäinen hittisingle. Kappaleesta "Highway Song" tuli yhtyeen tunnuslaulu ja klassikon arvoinen kappale. Samana vuonna Blackfoot teki menestyksekkään kiertueen Yhdysvalloissa. Vuonna 1980 julkaistiin "Tomcattin'", joka oli edeltäjäänsä verrattuna enemmän perusrock-vaikutteinen. Albumilta löytyy "Gimme Gimme Gimme", joka on yksi yhtyeen tunnetuimmista kappaleista.


title: Blackfoot

text: Yhtye alkoi näihin aikoihin saada suosiota myös Euroopassa, jossa Blackfoot teki samana vuonna ensimmäisen kiertueensa. Vuonna 1981 julkaistu "Marauder" oli sekoitus heavy metalia ja yhtyeen perinteistä southern rock -soundia. Albumilta löytyvät mm. fanien suosikeiksi nousseet "Good Morning" ja "Rattlesnake Rock 'N' Roller" ja myös listamenestystä saanut "Fly Away". Blackfoot esiintyi saman vuoden Monsters of Rock -festivaaleilla Doningtonissa ja Euroopan-kiertueella nauhoitettiin vuonna 1982 vain Euroopassa julkaistu "Highway Song - Live" -albumi.


title: Blackfoot

text: Vuonna 1983 musiikkimaailmassa puhalsivat uudet tuulet. Southern rock julistettiin kuolleeksi musiikkibisneksessä ja kaupallinen heavy metal eli uutta nousukautta. Blackfootin manageri ja levy-yhtiö painostivat yhtyettä muuttamaan tyyliään tähän suuntaan menestyksen toivossa ja yhtyeessä ruvettiin toimiin. Blackfootiin otettiin kosketinsoittajaksi Uriah Heepistä tuttu Ken Hensley. Hensley oli kirjoittanut Heepin lähes kaikki menestyneimmät kappaleet ja Blackfootissa toivottiin hänen tekevän saman. Samana vuonna julkaistiin "Siogo"-albumi, joka edusti 1980-luvun kaupallista, AOR-vaikutteista heavy metalia syntetisaattoreita ja hiottua tuotantoa myöten. Yhtye teki promovideot kappaleista "Send Me an Angel" ja "Teenage Idol" ja sai jonkun verran soittoaikaa MTV-musiikkikanavalla.


title: Blackfoot

text: "Siogo" ei ollut kuitenkaan kaikkien toivoma menestys, mikä alkoi nakertaa myös yhtyeen jäsenten välejä. Yhtyeen alkaessa levyttää seuraavaa albumia kitaristi Charlie Hargrett lähti yhtyeestä musiikillisten erimielisyyksien takia. Kaiken lisäksi yhtye joutui levyttämään jo valmiin albumin uudestaan levy-yhtiön pidettyä sitä julkaisukelvottomana. Epätasainen "Vertical Smiles" -albumi julkaistiin 1984 ja se ei menestynyt enää aiempien albumien tapaan.


title: Blackfoot

text: Vuoden 1985 alussa Ken Hensley erosi yhtyeestä kesken kiertueen kuultuaan entisen bändikaverinsa ja Uriah Heep -laulajan David Byronin kuolemasta. Hensleyn tilalle tuli kitaristi/kosketinsoittaja Bobby Barth. Menestyksen haihtuessa ja keikkapaikkojen pienentyessä yhtyeen ilmapiiri huononi ja lopulta vuoden 1986 helmikuussa Blackfoot lopetti toimintansa.


title: Blackfoot

text: Rick Medlocke kokosi uudet muusikot ympärilleen ja jatkoi musisointia Blackfootin nimellä vuonna 1987. Samana vuonna julkaistiin albumi "Rick Medlocke and Blackfoot". Medlocke oli nyt yhtyeen johtohahmo ja keulakuva. Vuonna 1991 julkaistiin albumi "Medicine Man" ja 1994 "After the Reign". Albumit eivät ole olleet suuria kaupallisia menestyksiä ja fanien keskuudessa ne on otettu vastaan ristiriitaisin tuntein. Vuonna 1996 Medlocke liittyi Lynyrd Skynyrdiin.


title: Blackfoot

text: Blackfootin alkuperäiset jäsenet Hargrett, Spires ja Walker kokosivat yhtyeen uudestaan vuonna 2004. Laulaja-kitaristiksi tuli yhtyeessä jo 1980-luvulla vaikuttanut Bobby Barth. He keräsivät internet-addressilla nimiä saadakseen Medlocken palaamaan, mutta hän päätti pysyä Lynyrd Skynyrdissä. Yhtye koki kuitenkin takaiskun maaliskuussa 2005, kun Jakson Spires kuoli äkillisesti aneurysman seurauksena. Yhtyeen mukaan Spires olisi halunnut Blackfootin jatkavan ilman häntäkin, joten toiminta jatkui ja uudeksi rumpaliksi tuli itävaltalainen Christoph Ullmann. Ullman soitti yhtyeessä vuoden 2006 loppuun, jolloin hänen tilalleen tuli ensin Mike McConnell ja sittemmin Michael Sollars.


title: Blackfoot

text: Bobby Barth oli terveydellisten syiden takia sivussa lähes koko vuoden 2006, jolloin häntä tuurasi Jay Johnson. Johnson jäi yhtyeeseen vielä Barthin palattuakin vuoden 2007 loppuun. Vuonna 2007 julkaistiin live-DVD/CD "Train Train".


title: Blackfoot

text: Barth joutui jättämään yhtyeen vuonna 2010 jälleen terveydellisten syiden takia. Hänen tilalleen tuli kitaristi-laulaja Mike Estes. Rumpaleina vuosina 2009-2011 Sollarsin lähdettyä toimivat Scott Craig (2009-2010) ja Kurt Pietro (2010-2011). Hargrett jätti yhtyeen kesällä 2011 ilmeisesti sopimuksellisista syistä ja hänen tilalleen tuli Randy Peak. Blackfoot vieraili loppuvuonna 2011 vielä esiintymässä Suomessa, mutta pian sen jälkeen lopetti toimintansa Rickey Medlocken kiellettyä nimen käytön. Walker, Haggrett, Estes ja Pietro kokoontuivat myöhemmin uudelleen nimen Fired Guns alla.


title: Blackfoot

text: Vuonna 2012 Blackfootin alkuperäinen kitaristi-laulaja Rick Medlocke kokosi Blackfootin uudelleen valitsemistaan muusikoista. Medlocke itse on mukana tuottajan roolissa eikä esiinny kokoonpanossa. Hänen mukaansa tavoitteena on päästä yhtyeen 1980-luvun alun tunnelmiin tuoreilla voimilla.


title: Blackfoot

text: Uuden Blackfootin ensimmäinen albumi "Southern Native" ilmestyi elokuussa 2016.


title: Malaijanhevosenkenkäyökkö

text: Malaijanhevosenkenkäyökkö ("Hipposideros nequam") on puutteellisesti tunnettu lepakkolaji, jota tavataan vain Malesian Klangissa, Selangorin osavaltiossa. Se pesii ontoissa puissa, luolissa ja rakennusten koloissa.


title: Luettelo sienitieteilijöiden auktorilyhenteistä

text: Tämä on luettelo sienitieteen auktoreista ja auktorilyhenteistä lyhenteenmukaisessa aakkosjärjestyksessä.


text: Täydellinen tieteellinen nimi ilmaisee myös auktorin eli henkilön, joka ensimmäisenä hyväksyttävästi nimesi kyseisen lajin, suvun tai heimon. Esimerkiksi auktorilyhenne ”Fr.” kantarellin nimessä kertoo, että kyseessä on Elias Magnus Friesin kuvaama laji. Karvarouskun tieteellinen nimi, "Lactarius torminosus" (Schaeff.) Gray taas osoittaa, että Samuel Frederick Gray kuvasi sienen nykyisen lajin. Sulkeissa oleva (Schaeff.) kertoo, että Jacob Christian Schäffer oli kuvannut samaisen sienen ensimmäisenä, mutta määrittänyt sen sukulaisuussuhteet eri tavalla. Tieteellisen nimen perässä olevat auktorilyhenteet ilmaisevat vain viimeksi tapahtuneen muutoksen.


text: Tässä taulukossa on pääosin sellaisia auktoreja, joiden nimeämiä sieniä on esitelty suomenkielisessä Wikipediassa. Lyhenteissä ei käytetä välilyöntiä etunimen kirjainten ja sukunimiosan välissä.


title: Weserstadion

text: Weserstadion on jalkapallostadion, joka sijaitsee Bremenissä Saksassa. Se toimii Saksan pääsarjajoukkue Werder Bremenin kotikenttänä.


title: Weserstadion

text: Tarkemmin stadion on noin kilometrin päässä kaupunginkeskustasta ja se sijaitsee Weser joen varrella.


title: Weserstadion

text: Stadionilla ei pelattu vuoden 2006 jalkapallon MM-kisojen otteluita, kun Saksa toimi kisojen isäntämaana.


title: Syl Apps sr

text: Charles Joseph Sylvanus "Syl" Apps CM (18. tammikuuta 1915 – 24. joulukuuta 1998 Ontario) oli kanadalainen NHL-jääkiekkoilija, joka edusti Toronto Maple Leafsia vuodesta 1936 vuoteen 1948. Appsin tilastot runkosarjassa olivat 423 ottelua, 201 + 231 = 432 tehopistettä ja 56 jäähyminuuttia, pudotuspeleissä 23 ottelua, 5 + 5 = 10 tehopistettä ja 23 jäähyminuuttia. Hän voitti urallaan kolme Stanley Cupia. Sittemmin hän toimi Ontarion osavaltioparlamentin jäsenenä paikallisen konservatiivisen puolueen edustajana.


title: Syl Apps sr

text: Apps oli myös taitava seiväshyppääjä. Hän sijoittui Berliinin olympialaisissa jaetulle kuudennelle sijalle tasan neljän metrin hypyllä. Syl Appsin samanniminen poika, Syl Apps jr, pelasi NHL:ssä yhtä pitkän uran kuin isänsä.


title: Sauli Koivula

text: Sauli ”Sakke” Koivula (s. 1972) on turkulainen muusikko. Hänet tunnetaan parhaiten suomalaisen hard rock-yhtye Peer Güntin rumpalina. Koivula on soittanut myös muun muassa Hevinkelium-, Kapsaek-, Super Trouper-, Brazilian Aeroplane ja Shöcking Blü -yhtyeissä ja lukuisissa muissa orkestereissa sekä sessiosoittajana että konserteissa.


title: Sauli Koivula

text: Koivula soittaa myös kitaraa, bassoa sekä lyömäsoittimia, sekä laulaa yhtyeessä American, joka tekee myös yhteistyötä Eero Raittisen kanssa. American soittaa The Band-yhtyeen tuotantoa.


title: Sauli Koivula

text: Koivula on Pearl Drums- artisti. Hän harrastaa vintage-rumpuja ja käyttää keikoilla myös satunnaisesti mm. Slingerland- ja Ludwig-merkkisiä settejä.


title: Electric Tears

text: Electric Tears on Bucketheadin 12. sooloalbumi. Levyn ainoa instrumentti on kitara. Kappale "Sketches Of Spain" on Bucketheadin sovitus Joaquín Rodrigon konsertosta "Concierto de Aranjuez".


title: Blistex

text: Blistex on pääasiassa huulirasvoja valmistava yritys, jonka perusti Charles E. Arch vuonna 1947. Nykyiseen päämajaansa, joka sijaitsee Oak Brookissa Yhdysvaltojen Illinoisissa, yhtiö siirtyi vasta vuonna 1967. Yrittäminen alkoi huulirasvoista, mutta nykyisin tarjolla on myös muita ihonhoitotuotteita.


title: Imbi Paju

text: Imbi Paju (s. 3. kesäkuuta 1959 Jõgevamaa, Viro) on Suomessa asuva virolaissyntyinen toimittaja, kirjailija ja elokuvaohjaaja. Hänen vuonna 2006 julkaistu teoksensa "Torjutut muistot" on ilmestynyt myös viroksi, ruotsiksi ja venäjäksi, englanniksi, saksaksi, suomeksi. Paju on tehnyt myös samannimisen elokuvan.


title: Imbi Paju

text: Paju on toiminut Suomessa Päevalehtin ja Postimeesin kirjeenvaihtajana. Ennen Viron uutta vapautumista hän työskenteli Tarton Vanemuine-teatterin oopperakuorossa. "Pro Estonia" -lehti on myöntänyt Pajulle Pro Estonia -tunnustuksen.' Suomen tasavallan presidentti Sauli Niinistö on myöntänyt Imbi Pajulle  Suomen Leijonan ritarikunnan I luokan ritarimerkin.


title: Imbi Paju

text: Dokumenttielokuvassa "Torjutut muistot" Paju käy läpi oman perheensä kyydityskokemuksia. Sen pohjalta syntyi myös samanniminen kirja, jonka ruotsinnos on otettu Ruotsissa koulujen materiaaliksi kerrottaessa kommunismin rikoksista.


title: Imbi Paju

text: Vuonna 2009 valmistunut dokumenttielokuva "Suomenlahden sisaret" kuvaa viimeisiä suomalaisia ja virolaisia lottia. Erityisesti Virossa lottia on elossa enää muutama, sillä heitä teloitettiin ja vietiin leireille neuvostomiehityksen jälkeen.


Imbi Paju


title: Tukaanit (suku)

text: Tukaanit ("Ramphastos") on lintusuku tukaanien heimossa. Siihen kuuluu kahdeksan lajia, jotka kaikki asuvat Keski- ja Etelä-Amerikassa. "Ramphastos"-suvun tukaanit ovat tukaaneista suurimpia ja komeimpia.


title: Klodomir

text: Klodomir (495–25. kesäkuuta 524) oli frankkien kuningas vuosina 511–524. Hänen hallintokaupunkinsa oli Orléans, ja hänen alueisiinsa kuuluivat Toursin, Poitiers'n ja Orléansin hiippakunnat. Klodomir oli yksi Klodvigin neljästä pojasta, joiden kesken frankkien valtakunta jaettiin Klodvigin kuoleman jälkeen. Muut olivat Klotar I, Kildebert I ja Teoderik I.


title: Klodomir

text: Klodomir oli naimisissa Guntheucan kanssa, ja heillä oli kolme poikaa: Teodebald, Gunthar ja Klodoald.


title: Klodomir

text: Vuosina 523–524 Klodomir liittyi veljiensä sotaretkelle burgundeja vastaan. Klodomir palasi kotiin, kun burgundien kuningas Sigismund oli otettu vangiksi. Sigismundin veli Gundomar kuitenkin palasi Burgundiin mukanaan suuri sotajoukko, jonka hän oli saanut tuekseen liittolaiseltaan, ostrogoottien Teoderik Suurelta. Gundomar tuhosi frankkien varuskunnan, joka oli jätetty Burgundiin.


title: Klodomir

text: Klodomir murhautti 1. toukokuuta 524 Sigismundin ja tämän pojat ja lähti sen jälkeen johtamaan uutta sotaretkeä burgundeja vastaan. Klodomir sai tällä retkellä surmansa Vézeroncen taistelussa. Tämän jälkeen Klotar otti puolisokseen Klodomirin lesken Guntheucan mutta murhautti Klodomirin pojat Teodebaldin ja Guntharin. Klodoaldin onnistui päästä pakoon, ja hän vetäytyi luostariin.


title: Dorylaeumin taistelu

text: Dorylaeumin taistelu oli ensimmäisellä ristiretkellä käyty taistelu, jossa ristretkeläiset ja seldžukit kohtasivat lähellä Dorylaeumia Anatoliassa.


title: Ojalan laskuoppi

text: Ojalan laskuoppi viittaa sanontaan ja matematiikankirjoihin joita kirjoitettiin 1900-luvun vaihteessa. Ojalalla voidaan tarkoittaa:


title: Yves Bertucci

text: Yves Bertucci (s. 24. lokakuuta 1962) on ranskalainen jalkapallovalmentaja ja entinen pelaaja. Heinäkuusta 2016 lähtien hän on toiminut EA Guingampin apuvalmentajana.


title: Yves Bertucci

text: Bertucci aloitti peliuransa AS Cannesin joukkueessa 1980. Hän edusti seuraa kaikkiaan kuuden kauden ajan siirtyen 1986 pieneen FC Montceau Bourgogneen. Bertucci pelasi Cannesin ja Montceaun lisäksi kolmessa muussa pienehkössä ranskalaisseurassa lopettaen varsin vaatimattomaksi jääneen pelaajauransa vuonna 1996 Tours FC:n joukkueessa.


title: Yves Bertucci

text: Pelaajauransa jälkeen Bertucci on tehnyt uraa valmentajana. 1996 hän aloitti Tours FC:n reservijoukkueen käskyttäjänä siirtyen 1998 Le Mans UC:n organisaatioon reservi- ja juniorijoukkueiden valmentajaksi. Bertuccin valmennusaikana Le Mansista on ponnistanut huipulle muun muassa Didier Drogba, Olivier Thomert, Laurent Bonnart, Yohann Pelé ja Mathieu Coutadeur.


title: Yves Bertucci

text: Kesällä 2008 Bertucci sai ensimmäisen koitoksensa ykkösjoukkueen päävalmentajana, kun Le Mans UC palkkasi hänet Rudi Garcian seuraajaksi edustusjoukkueen päävalmentajaksi. Bertuccilla on täytettävänään isot saappaat, sillä Garcian johdolla Le Mans sijoittui kaudella 2007/08 yhdeksänneksi.


title: Yves Bertucci

text: Le Mansin kausi 2008/09 alkoikin hyvin, mutta vuodenvaihteen jälkeen seuran meno hyytyi ja seura putosi kohti putoamisviivaa. Seurajohto sai lopulta tarpeekseen helmikuussa 2009 ja Bertucci joutui jättämään tehtävänsä. Hän jatkaa kuitenkin seurassa Daniel Jeandupeux’n apuvalmentajana.


title: Yves Bertucci

text: Kesäkuun lopulla 2009 Paris Saint-Germainin uusi päävalmentaja Antoine Kombouaré nimesi Bertuccin uudeksi apuvalmentajakseen. Kaksikko teki menestyksekästä yhteistyötä PSG:ssä joulukuun lopulle 2011 saakka, kunnes Kombouaré sai potkut. Bertucci itse jätti seuran tammikuussa 2012, kun uusi päävalmentaja Carlo Ancelotti nimesi itselleen uuden valmennustiimin.


title: Yves Bertucci

text: Bertuccin ja Kombouarén yhteistyö jatkui PSG:stä saatujen potkujen jälkeen Al-Hilalissa kesäkuussa 2012. Kaksikko sai kuitenkin potkut jo vuodenvaihteen jälkeen. Heinäkuussa 2013 he aloittivat RC Lensin peräsimessä ja luotsasivat seuran takaisin pääsarjaan kauden 2013/14 päätteeksi. Kesällä 2016 Bertucci siirtyi Kombouarén mukana EA Guingampin apulaisvalmentajaksi.


title: Nestor Ojala

text: Nestor Ojala () oli 1900-luvun alun tunnettu pedagogi. Hänen isänsä oli Isak Ojala (aik. Brander) ja äiti Vilhelmiina Kalli. Tunnettu sanonta ""Ojalan laskuopin mukaan"" viittaa Nestor Ojalaan.


title: Nestor Ojala

text: Nestor Ojala valmistui ylioppilaaksi 1886 ja filosofian kandidaatiksi 1889. Hän toimi Jyväskylän seminaarin matematiikan lehtorina 1894-1910, Raahen Porvari- ja Kauppakoulun johtajana 1909-1913 ja lopuksi Jyväskylän seminaarin johtajana 1912-1926. Ojalan kirjoittamat kansakoulujen laskuopit ja niihin liittyvät opettajien ohjeet ovat olleet 1900-luvun alun merkittävimpiä alkeisopetuksen tietovälineitä.


title: Jos Luhukay

text: Jos Luhukay (s. 13. kesäkuuta 1963) on alankomaalainen jalkapallovalmentaja ja entinen keskikenttäpelaaja.


title: Jos Luhukay

text: Luhukay aloitti pelaajauransa VVV-Venlon joukkueessa 1978. Hän edusti seuraa 11 kauden ajan siirtyen 1989 SVV Schiedamin paitaan. Luhukay pelasi Alankomaiden ohella myös Saksassa kaudella 1995/96 edustaen KFC Uerdingeniä. Saksan Bundesliigassa hän pelasi kaksi ottelua. Pelaajauransa Luhukay lopetti 35-vuotiaana SV Straelenissa 1998.


title: Jos Luhukay

text: Luhukay aloitti valmennusuransa SV Straelenissa heti pelaajauransa lopettamisen jälkeen 1998. Hän valmensi seuraa kaksi kautta, kunnes vuonna 2000 siirtyi KFC Uerdingenin peräsimeen. Luhukayn johdolla seura sijoittui Regionalligassa sijoilla 12 ja 5. Vuonna 2002 Luhukay siirtyi 1.Bundesliigassa pelanneen 1. FC Kölnin apulaisvalmentajaksi. Hän työskenteli seuran valmennustiimissä Friedhelm Funkelin, Marcel Kollerin ja Huub Stevensin alaisuudessa kolmen vuoden ajan. Marraskuussa 2003 hän toimi Funkelin potkujen jälkeen yhden ottelun ajan FC Kölnin päävalmentajana.


title: Jos Luhukay

text: Kesällä 2005 Luhukay jätti 1. FC Kölnin Uwe Rapolderin tultua seuran päävalmentajaksi. Luhukay jatkoi uraansa 2.Bundesliigassa pelanneen SC Paderbornin päävalmentajana. Hän sai potkut seurasta elokuussa 2006. Tammikuussa 2007 Luhukay palasi valmennustehtäviin siirtyen kriisissä olleen Borussia Mönchengladbachin apuvalmentajaksi. Jupp Heynckesin jätettyä tehtävänsä päävalmentajana kuun lopussa Luhukay nousi seuran päävalmentajaksi. Luhukay ei onnistunut pelastamaan seuraa putoamiselta kaudella 2006/07, mutta sai siitä huolimatta jatkaa tehtävissään.


title: Jos Luhukay

text: Kaudella 2007/08 Borussia Mönchengladbach tavoitteli nopeaa paluuta pääsarjatasolle. Luhukayn johdolla seura onnistui tehtävässään voittaen 2.Bundesliigan kuuden pisteen erolla TSG 1899 Hoffenheimiin ja 1. FC Kölniin. Kausi 2008/09 pääsarjatasolla ei kuitenkaan ottanut Luhukayn johdolla tuulta alleen. Viimeinen niitti hollantilaisen arkkuun oli 1–2-kotitappio 1. FC Kölnille 7.kierroksella 4. lokakuuta 2008.


title: Jos Luhukay

text: Luhukay palasi valmennustehtäviin huhtikuussa 2009, kun hän siirtyi 2. Bundesliigassa pelanneen FC Augsburgin päävalmentajaksi. Hänen johdollaan Augsburg taisteli kaudella 2009/10 noususta Bundesliigaan. Suora nousu jäi lopulta haaveeksi, eikä FCA onnistunut nousukarsinnoissakaan viemään sarjapaikkaa 1. FC Nürnbergiltä. Kaudella 2010/11 Luhukay jatkoi hyvää työtään FCA:n peräsimessä ja kausi päättyi kauan odotettuun, historialliseen nousuun Bundesliigaan. FCA sinetöi kakkossijansa kierros ennen sarjan päätöstä.


title: Jos Luhukay

text: Luhukayn ja Augsburgin ensimmäinen kausi Bundesliigassa sujui hyvin, sillä Augsburg onnistui säilyttämään sarjapaikkansa lopulta kahdeksan pisteen erolla 1. FC Kölniin. Taakse sarjataulukossa jäi myös Hamburger SV, jonka Augsburg voitti kauden päätösottelussa 1–0. Hyvästä kaudesta huolimatta Luhukay sai päätösottelun jälkeen potkut tehtävästään.


title: Jos Luhukay

text: Toukokuun lopulla 2012 Luhukay allekirjoitti kaksivuotisen sopimuksen 2. Bundesliigaan pudonneen Hertha BSC:n kanssa. Luhukayn johdolla Hertha hallitsi 2. Bundesliigaa kaudella 2012/13 ja voitti lopulta sarjan mestaruuden yhdeksän pisteen erolla Eintracht Braunschweigiin. Hertha hävisi kauden aikana vain kaksi ottelua. Luhukayn johdolla Bundesliigan palannut Hertha säilytti kaudella 2013/14 sarjapaikkansa ollen liigassa yhdestoista. Kausi 2014/15 sujui paljon heikommin ja kevään aikana putoamisviivan alapuolelle juuttunut Hertha erotti Luhukayn lopulta helmikuun alussa 2015.


title: Jos Luhukay

text: Toukokuussa 2016 Luhukay teki kaksivuotisen sopimuksen 2. Bundesliigaan 38 pääsarjavuoden jälkeen pudonneen VfB Stuttgartin kanssa. Luhukay erosi tehtävistään jo syyskuun puolivälissä 2016 riitauduttuaan seuran puheenjohtajan kanssa. 2. Bundesliigaan pudonnut Stuttgart oli voittanut kaksi neljästä sarjaottelustaan.


title: Jos Luhukay

text: Tammikuun alussa 2018 Luhukaysta tuli Englannin Mestaruussarjan Sheffield Wednesdayn päävalmentaja. Luhukayn johdolla Sheffield Wednesday sijoittui kauden päätteeksi Mestaruussarjan keskikastiin. Kaudella 2018/19 menestys oli edelleen heikkoa ja Sheffield Wednesday vajosi putoamiskamppailuun. Luhukay sai potkut seurasta joulun alla 2018.


title: Projektori

text: Projektori (lat. "proiacere" 'heittää eteen') on optinen laite, jolla heijastetaan kuvia esimerkiksi seinälle tai valkokankaalle. Projektorityyppejä ovat muun muassa elokuvaprojektori, videoprojektori, diaprojektori ja piirtoheitin.


title: Projektori

text: Projektorin tärkeimmät osat ovat valonlähde (nykyään sähkölamppu) ja objektiivi.


title: Projektori

text: Nykyaikaisten projektorien edeltäjä oli taikalyhty, joka keksittiin jo 1600-luvulla.


title: Soltsyn piiri

text: Soltsyn piiri () on kunnallishallintoalue Novgorodin alueella Venäjällä. Vuonna 1927 perustetun piirin pinta-ala on 1 422 neliökilometriä. Asukkaita on 15 700 henkeä (vuonna 2010).


title: Soltsyn piiri

text: Novgorodin alueen länsiosassa sijaitseva Soltsyn piiri rajoittuu pohjoisessa ja koillisessa Novgorodin alueen Šimskin ja kaakossa Volotin piireihin sekä lounaassa Pihkovan alueen Dnon piiriin. Pinta-alasta 55,6 % on metsää, 37,9 % maatalousmaata ja 3,4 % asuinaluetta.


title: Soltsyn piiri

text: Seutu kuuluu Ilmajärven alankoon. Pinnanmuodostukseltaan se on kumpuilevaa tasankoa, jolla on lukuisia suoalueita. Tärkein joki on Šelon. Hyötykaivannaisia ovat hiekka, sora, savi, turve ja kivennäisvesi. Piirin alueella sijaitsee 77 neliökilometrin laajuinen Soltsyn rahoitusalue ja 14 luonnonmuistomerkkiä.


title: Soltsyn piiri

text: Piiriin kuuluu Soltsyn kaupunkikunta sekä kolme maalaiskuntaa: Dubrovo, Gorki ja Vybiti. Hallinnollinen keskus on Soltsyn kaupunki, josta on 79 kilometriä alueen pääkaupunkiin Novgorodiin. Kuklinon kunta liitettiin Gorkiin, Nevskoje Vybitiin sekä Sosnovka ja Všeli Dubrovoon vuonna 2010.


title: Soltsyn piiri

text: Soltsy on piirin ainut kaupunkiasutus. Siellä asuu 64,2 % piirin väestöstä. Asutuskeskuksia on yhteensä 174, joista 17:ssä ei ole lainkaan vakituista asutusta.